open-index/open-wikipedia-markdown huggingface dataset:
വലയം (ഗണിതം)

ഗണിതത്തിലെ ഒരു ബീജീയഘടനയാണ്‌ **വലയം** അഥവാ **റിങ്ങ്**. ചില നിർണ്ണീതസവിശേഷതകളുള്ള രണ്ട് ദ്വയാങ്കസംക്രിയകൾ നിർവചിക്കപ്പെട്ടിട്ടുള്ള ഗണമാണിത്. ഈ ദ്വയാങ്കസംക്രിയകളെ സാധാരണഗതിയിൽ സങ്കലനം എന്നും ഗുണനം എന്നും വിളിക്കുന്നു. ഗണം സങ്കലനം സംക്രിയയായി പരിഗണിക്കുമ്പോൾ ഒരു ആബേലിയൻ ഗ്രൂപ്പും ഗുണനം സംക്രിയയായി കണക്കാക്കുമ്പോൾ ഒരു മോണോയ്ഡുമായിരിക്കണം. ഗുണനം സങ്കലനത്തിനുമേൽ വിതരണനിയമം പാലിക്കുകയും ചെയ്യണം.

ഉദാഹരണമായി, പൂർണ്ണസംഖ്യകളുടെ ഗണം സങ്കലനവും ഗുണനവും ദ്വയാങ്കസംക്രിയകളായുള്ള വലയമാണ്‌. ഗണിതത്തിലെ മറ്റ് പല ഗണങ്ങളുടെയും സവിശേഷതകളെ വിശദീകരിക്കാൻ വലയങ്ങളെ ഉപയോഗിക്കാം. ഇന്നത്തെ ഗണിതത്തിന്റെ ഒഴിവാക്കാനാകാത്ത ഭാഗമാണ്‌ വലയങ്ങൾ. വലയങ്ങളെക്കുറിച്ച് പഠിക്കുന്ന ഗണിതശാഖ വലയസിദ്ധാന്തം അഥവാ റിങ്ങ് തിയറി എന്നറിയപ്പെടുന്നു.

## അവലംബം

വർഗ്ഗം:ബീജഗണിതം
കീചകൻ

[thumb|right|200px|സൈരന്ധ്രിയായി വേഷംമാറിയ [ദ്രൗപദി കീചകന്റെ സമ്മാനങ്ങൾ നിഷേധിക്കുന്നു.  ഒരു രവിവർമ്മ ചിത്രം]]
മഹാഭാരതത്തിലെ ഒരു കഥാപാത്രമാണ്‌ **കീചകൻ**. വിരാട രാജ്യത്തിലെ രാജ്ഞിയായ സുദേഷണയുടെ ഇളയ സഹോദരനായിരുന്നു കീചകൻ. അജ്ഞാതവാസക്കാലത്ത് വിരാടരാജ്യത്ത് സൈരന്ധ്രിയായി വേഷംമാറിക്കഴിഞ്ഞിരുന്ന പാണ്ഡവപത്നിയായ ദ്രൗപദിയോട് കീചകന് താല്പര്യം തോന്നി. ഇതറിഞ്ഞ  ഭീമസേനൻ‌ കീചകനെ  വധിച്ചു.

അജ്ഞാതവാസം നടത്തിയിരുന്ന പാണ്ഡവരെ കണ്ടുപിടിക്കാൻ കീചകന്റെ വധം കൗരവർക്ക് സഹായകമാകുകയും ചെയ്തു. *ചത്തതു കീചകനെങ്കിൽ കൊന്നതു ഭീമൻ തന്നെ* എന്ന പഴമൊഴി പ്രസിദ്ധമാണ്‌.

വർഗ്ഗം:മഹാഭാരതത്തിലെ കഥാപാത്രങ്ങൾ
ട്രോംബോൺ

ബ്രാസ് വിഭാഗത്തിൽപ്പെട്ട ഒരു വാദ്യോപകരണം. ഇതിന് ട്രംപറ്റുമായി അടുത്ത ബന്ധം കാണാം. വലിയ ട്രംപറ്റ് എന്നതിനുള്ള ഇറ്റാലിയൻ പേരാണ് ട്രോംബോൺ. പുൾ-പുഷ് എന്നർഥം വരുന്ന 'സാക്ബട്ട്' എന്ന പേരാണ് പുരാതനകാലത്ത് ഇംഗ്ലീഷുകാർ ഇതിനു നൽകിയിരുന്നത്. ട്രോംബോൺ വായിക്കുന്ന രീതിയാണ് ഈ പേരിലൂടെ പ്രതിഫലിക്കുന്നത്.

മൂന്നുഭാഗങ്ങളായുളള ട്രോംബോണിന്റെ കുഴലിന് മൂന്നുമീറ്ററോളം ദൈർഘ്യമുണ്ട്. ഒരറ്റത്ത് കപ്പിന്റെ രൂപത്തിലുള്ള മൗത്ത്പീസ് ഘടിപ്പിച്ചിരിക്കുന്നു. വളഞ്ഞ രൂപത്തിലുള്ള 'ബെൻ' എന്ന ഭാഗം ഇടതു തോളിൽ അമർത്തിയാണ് ട്രോംബോൺ വായിക്കുന്നത്. അധരങ്ങൾ കപ്പിലമർത്തി വായു ഊതിവിട്ട് ശബ്ദം പുറപ്പെടുവിക്കുന്നു. ഏഴ് അടിസ്ഥാന സ്വരങ്ങൾ ഇതിലുണ്ട്. ട്രോംബോൺ വായിക്കുന്ന വലതു കൈ വായ്ഭാഗത്തോടടുത്തിരിക്കുമ്പോൾ ഉയർന്ന സ്വരം ലഭിക്കുന്നു. കൈ മുന്നോട്ട് ചലിപ്പിക്കുമ്പോൾ കുഴലിന് ദൈർഘ്യം വർധിക്കുകയും സ്വരം താഴുകയും ചെയ്യുന്നു. കൈകളും കർണപുടങ്ങളും അതിവിദഗ്ദ്ധമായി ഉപയോഗിക്കേ ഒരു വാദ്യോപകരണമാണിത്.

ട്രോംബോൺ വലിപ്പമേറിയ ഒരു ഉപകരണമായതിനാൽ അതിനെ പരിഷ്കരിച്ച് 'ടെനർ- ബാസ് ട്രോംബോണി'ന് രൂപം നൽകിയിട്ടുണ്ട്. ഇതിലുള്ള വാൽവ് സ്വരങ്ങൾ വായിക്കാൻ സഹായിക്കുന്നു. 1400 -കളിലാണ് ട്രോംബോണിന് രൂപം നൽകപ്പെട്ടത്. പള്ളികളിലെ സംഗീതമേളകളിൽ ആദ്യ കാലത്ത് ഇതുപയോഗിച്ചിരുന്നു. 1600 -കളിൽ ഗിയോവന്നി ഗബ്രിയെ പോലെയുള്ള സംഗീത വിദഗ്ദ്ധർ ട്രോംബോൺ ഉപയോഗിച്ചു തുടങ്ങി. 1700 -കളിൽ വയലിനും ക്ലാറിനെറ്റും മറ്റും വന്നതോടെ ട്രോംബോൺ ഉപേക്ഷിക്കപ്പെട്ട നിലയിലായി. എങ്കിലും 1800 -കളിൽ ഗ്ലച്ചും മൊസാർട്ടും ട്രോംബോണിനു പുതുജീവൻ നൽകുകയുണ്ടായി. മൊസാർട്ടിന്റെ 'ഡോൺഗിയോവന്നി'യിൽ ഇതിന്റെ ഉപയോഗം ഏറെ ശ്രദ്ധേയമായി തീർന്നു. 1808-ൽ ബീഥോവന്റെ സിംഫണിയിലും ട്രോംബോൺ ഉപയോഗിക്കപ്പെട്ടു. തുടർന്ന് വാഗ്നറും സ്ട്രോസ്സും ഇതിന് അധിക പ്രാധാന്യം കല്പിക്കുകയും ചെയ്തു. പില്ക്കാലത്ത് ജാസ് ട്രോംബോണിസ്റ്റുകളാണ് ട്രോംബോണിനു കൂടുതൽ പ്രചാരം നേടിക്കൊടുത്തത്

വർഗ്ഗം:സുഷിരവാദ്യങ്ങൾ
ശന്തനു

മഹാഭാരതത്തിലെ ഒരു കഥാപാത്രമായ **ശന്തനു മഹാരാജാവ്** () ഹസ്തിനപുരത്തിലെ കുരുവംശ രാജാവായിരുന്നു. പാണ്ഡവരുടെയും കൌരവരുടെയും പിതാമഹനായിരുന്നു ഇദ്ദേഹം. ഋഗ്വേദത്തിൽ (X.98.11) ഇദ്ദേഹത്തെക്കുറിച്ച് പരാമർശമുണ്ട്. ഹസ്തിനപുരരാജാവായിരുന്ന പ്രതീപരാജാവിന്റെ രണ്ടാമത്തെ  പുത്രനായിരുന്നു ശന്തനു. മൂത്ത സഹോദരനായ ദേവാപി കുഷ്ഠരോഗബാധിതനായതിനെത്തുടർന്ന് രാജപദവി ഉപേക്ഷിച്ച് സന്യാസം സ്വീകരിച്ചു. ഇളയ സഹോദരനായ  ബാഹ്ലികൻ പഴയ ആര്യസാമ്രാജ്യം കീഴടക്കാൻ ജീവിതം ഉഴിഞ്ഞുവെക്കുകയും ചെയ്തു. ഇതിനെത്തുടർന്നാണ് ശന്തനുവിന് രാജപദവി ലഭിച്ചത്.

## ഗംഗയുമൊത്ത്
ശന്തനുവിന്റെ ആദ്യഭാര്യ ഗംഗാദേവിയായിരുന്നു. ഒരിക്കൽ സവാരിക്കിറങ്ങിയ ശന്തനു ഗംഗാനദിയുടെ തീരത്ത് നിൽക്കുന്ന സുന്ദരിയായ യുവതിയെക്കണ്ട് പ്രണയതരളിതനാകുകയും അവരോട് വിവാഹാഭ്യർത്ഥന നടത്തുകയും ചെയ്തു. ഒരവസരത്തിലും തന്റെ ചെയ്തികളെക്കുറിച്ച് യാതൊരു  ചോദ്യങ്ങളുമുന്നയിക്കില്ലെന്ന് ഉറപ്പു നല്കുകയാണെങ്കിൽ ശന്തനുവിനെ വിവാഹം കഴിക്കാമെന്ന് ഗംഗാദേവി അറിയിച്ചു. അപ്രകാരം സമ്മതിച്ച ശന്തനു ഗംഗാദേവിയെ വിവാഹം ചെയ്യുകയും ഏറെ താമസിയാതെ അവർക്ക് ഒരു കുട്ടി പിറക്കുകയും ചെയ്തു. എന്നാൽ പിറന്നയുടൻതന്നെ ഗംഗാദേവി കുട്ടിയെ നദിയിൽ മുക്കി കൊന്നുകളഞ്ഞു. ഗംഗാദേവിയുടെ ചെയ്തികളെക്കുറിച്ച് ചോദിക്കില്ലെന്ന് ഉറപ്പുനല്കിയതിനാൽ എന്തുകൊണ്ടാണ് അവർ അങ്ങനെ ചെയ്തതെന്ന ചോദിക്കാനും ശന്തനുവിന് സാധിച്ചില്ല. ഓരോ കുട്ടി പിറക്കുമ്പോഴും ഗംഗ അവരെയെല്ലം നദിയിൽ മുക്കുക പതിവായി. അങ്ങനെ എട്ടാമത്തെ പുത്രന് ജന്മം നല്കിയപ്പോൾ അവനെയും ഗംഗാദേവി നദിയിൽ  മുക്കാൻ തുനിഞ്ഞു. അക്ഷമനായ ശന്തനു ഗംഗാദേവിയെ തടഞ്ഞ് എന്തുകൊണ്ടാണ് കുട്ടികളെ നദിയിൽ മുക്കിക്കൊല്ലുന്നതെന്ന് ആരാഞ്ഞു. ശപഥം തെറ്റിച്ച മഹാരാജാവിന് എട്ടാമത്തെ പുത്രനെ നല്കി ഗംഗ പോകുകയും  ചെയ്തതു. ഈ പുത്രൻ പിന്നീട് *ദേവവ്രതൻ* എന്ന പേരിൽ വളരുകയും ഭീഷ്മർ എന്ന പേരിൽ പ്രസിദ്ധനാകുകയും ചെയ്തു.

## സത്യവതിയോടൊത്ത്
ഗംഗാദേവി ഉപേക്ഷിച്ചുപോയ ശേഷം ശന്തനു മകൻ ദേവവ്രതനെ വളർത്തി യുവരാജാവാക്കി. ഇക്കാലഘട്ടത്തിലാണ് മുക്കുവയായ സുന്ദരിപ്പൺകുട്ടി സത്യവതിയെ കണ്ടുമുട്ടുന്നത്. പ്രഥമദൃഷ്ടിയിൽത്തന്നെ അവളുമായി പ്രണയത്തിലായ ശന്തനു സത്യവതിയുടെ പിതാവായ ദാസരാജനോട് മകളെ  തനിക്ക് വിവാഹം കഴിച്ചുതരാൻ അഭ്യർത്ഥിച്ചു. എന്നാൽ സത്യവതിയിൽ ശന്തനുവിന് പിറക്കുന്ന മകനെ അടുത്ത രാജാവാക്കുകയാണെങ്കിൽ മാത്രമേ മകളെ അദ്ദേഹത്തിന് വിവാഹം കഴിച്ചുകൊടുക്കുകയുള്ളൂവെന്ന് ദാസരാജൻ വ്യക്തമാക്കി.

തന്റെ അനന്തരാവകാശിയായി മകൻ ദേവവ്രതനെ തീരുമാനിച്ചുകഴിഞ്ഞ ശന്തനുവിന് ഇത് അനുവദിക്കാൻ സാധിക്കുമായിരുന്നില്ല. നിരാശയോടെ കൊട്ടാരത്തിലേക്ക് തിരിച്ചുപോയ ശന്തനു അതീവഖിന്നനായി കുറേക്കാലം കഴിച്ചുകൂട്ടി. ശന്തനുവിന്റെ മ്ലാനത ശ്രദ്ധയിൽപ്പെട്ടപ്പോൾ ദേവവ്രതൻ അതിന്റെ കാരണമന്വേഷിച്ചു. പിതാവിന്റെ ആഗ്രഹസാക്ഷാത്കാരത്തിനായി ദേവവ്രതൻ സത്യവതിയുടെ പിതാവായ ദാസരാജനെ കാണുകയും താൻ തന്റെ പിന്തുടർച്ചാവകാശം ത്യജിക്കുകയാണെന്നും അറിയിച്ചു. തന്റെ പിതാവിന് സത്യവതിയിൽ പിറക്കുന്ന പുത്രന്മാരായിരിക്കും തന്റെ രാജ്യത്തിന്റെ  അടുത്ത അവകാശികാളെന്ന് അദ്ദേഹം പ്രഖ്യാപിച്ചു. എന്നാൽ ദേവവ്രതന്റെ പുത്രന്മാർ ഈ ശപഥം തെറ്റിക്കാൻ സാധ്യതയില്ലേയെന്ന് ദാസരാജൻ ശങ്ക ഉന്നയിച്ചപ്പോൾ  താൻ   നിത്യബ്രഹ്മചാരിയായി തുടരുമെന്ന ഭീഷ്മപപ്രതിജ്ഞ ദേവവ്രതൻ എടുത്തു. ഇതിനെത്തുടർന്നാണ് ഇദ്ദേഹം *ഭീഷ്മർ* എന്നറിയപ്പെടാൻ  തുടങ്ങിയത്.

തുടർന്ന് ശന്തനുവും സത്യവതിയും  വിവാഹിതരായി. ഇവർക്ക്  ജനിച്ച പുത്രന്മാരാണ് ചിത്രാംഗദനും വിചിത്രവീര്യനും. ഈ പുത്രന്മാരുടെ ചെറുപ്രായത്തിൽത്തന്നെ ശന്തനു അന്തരിച്ചു. അതിനുശേഷം ഭീഷ്മരുടെ സഹായത്തോടെ സത്യവതി രാജ്യം ഭരിക്കുകയും മക്കൾക്ക് പ്രായപൂർത്തിയായപ്പോൾ രാജഭാരം അവർക്ക് കൈമാറുകയും ചെയ്തു.

## അവലംബങ്ങൾ
പവിത്രേശ്വരം മഹാദേവർ ക്ഷേത്രം

കേരളത്തിൽ കൊല്ലം ജില്ലയിൽ കൊട്ടാരക്കരയ്ക്ക് അടുത്ത് പവിത്രേശ്വരം ഗ്രാമത്തിൽ സ്ഥിതിചെയ്യുന്ന ശിവക്ഷേത്രമാണ് **പവിത്രേശ്വരം മഹാദേവർ ക്ഷേത്രം**. പടിഞ്ഞാറോട്ട് ദർശനമുള്ള അപൂർവ്വം ക്ഷേത്രങ്ങളിലൊന്നായ ഈ ക്ഷേത്രം പവിത്രേശ്വരം ഗ്രാമത്തിലെ പ്രധാന ആരാധനായലങ്ങളിലൊന്നാണ്. കുംഭമാസത്തിലെ തിരുവാതിര നക്ഷത്ര  കൊടിയേറി  ഏഴാം ദിവസം ആറാട്ടോട് കൂടി ഉത്സവം നടത്തുന്നു.  പ്രകൃതി രമണീയമായ വയലേലകളാൽ ചുറ്റപ്പെട്ട ഈ ക്ഷേത്രത്തിൽ ശിവനെ കൂടാതെ പാർവ്വതി, ഗണപതി, ശാസ്താവ് തുടങ്ങിയ ദേവന്മാരും ദേശവാസികൾക്ക് അനുഗ്രഹം നൽകി ഇവിടെ പവിത്രേശ്വരത്ത് കുടികൊള്ളുന്നു.  

## ക്ഷേത്രത്തിൽ എത്തിച്ചേരാൻ
ട്രെയിൻ മാർഗ്ഗം കൊല്ലത്ത് നിന്നും പുനലൂർ ചെങ്കോട്ട ട്രെയിനിൽ കുണ്ടറ സ്റ്റേഷനിൽ ഇറങ്ങി അവിടെ നിന്നും ചീരങ്കാവ് -പുത്തൂർ ബസ്സിൽ  പവിത്രേശ്വരം വഞ്ചിമുക്കിൽ ഇറങ്ങിയാൽ ക്ഷേത്ര നടപ്പാത കാണാം 

ബസ്സ് മാർഗ്ഗം   കൊല്ലത്ത് നിന്നും പുനലൂർ ബസ്സിൽ കയറി ചീരങ്കാവിൽ ഇറങ്ങുക അവിടെ നിന്നും പുത്തൂർ ബസ്സിൽ പവിത്രേശ്വരം വഞ്ചിമുക്കിൽ ഇറങ്ങിയാൽ ക്ഷേത്ര നടപ്പാത കാണാം
ബസ്സ് മാർഗ്ഗം  കൊട്ടാരക്കരയിൽ നിന്നും പുത്തൂർ-കരുനാഗപ്പള്ളി ബസ്സിൽ കയറി പുത്തൂരിൽ ഇറങ്ങുക  അവിടെ നിന്നും പവിത്രേശ്വരം - ചീരങ്കാവ്  ബസ്സിൽ വഞ്ചിമുക്കിൽ ഇറങ്ങിയാൽ ക്ഷേത്രത്തിലേക്കുള്ള നടപ്പാത കാണാം

## അവലംബം


വർഗ്ഗം:കേരളത്തിലെ ശിവക്ഷേത്രങ്ങൾ
വർഗ്ഗം:കൊല്ലം ജില്ലയിലെ ക്ഷേത്രങ്ങൾ
പി.ജി. വിശ്വംഭരൻ

മലയാളചലച്ചിത്രവേദിയിലെ ഒരു  സംവിധായകനായിരുന്നു **പി.ജി. വിശ്വംഭരൻ**. എഴുപതുകളുടെ മദ്ധ്യത്തോടുകൂടി ചലച്ചിത്രരംഗത്തെത്തിയ ഇദ്ദേഹം 60-ഓളം ചലച്ചിത്രങ്ങൾ സംവിധാനം ചെയ്തിട്ടുണ്ട്.

എൺപതുകളിലെ കുടുംബചിത്രങ്ങളുടെ സൂപ്പർഹിറ്റ്‌ സംവിധായകനായി പേരെടുത്തിരുന്ന വിശ്വംഭരന്റെ ആദ്യചിത്രം ''ഒഴുക്കിനെതിരെ''യാണ്‌. മമ്മൂട്ടിയുടെ അഭിനയജീവിതത്തിലെ വഴിത്തിരിവായ *[[സ്ഫോടനം (ചലച്ചിത്രം)|സ്‌ഫോടനം]]* സംവിധാനം ചെയ്തതും ഇദ്ദേഹമാണ്.

1947-ൽ തിരുവനന്തപുരത്ത് പ്ലാന്തോട്ടം വീട്ടിൽ ഗംഗാധരന്റെയും പൊന്നിയമ്മയുടെയും മകനായി ജനിച്ച വിശ്വംഭരൻ, 63-ആം വയസ്സിൽ 2010 ജൂൺ 16-ന് കൊച്ചിയിലെ പി.വി.എസ്. ആശുപത്രിയിൽ വച്ച് അന്തരിച്ചു. മീനയാണ് ഭാര്യ. വിമി, വിനോദ്‌ എന്നിവർ  മക്കൾ.

## ചലച്ചിത്രങ്ങൾ
* പുത്തൂരംപുത്രി ഉണ്ണിയാർച്ച (2002)
* ഏഴുപുന്നതരകൻ (1999)
* ഗ്ലോറി ഫെർണാണ്ടസ് ഫ്രം യു.എസ്.എ. (1998)
* സുവർണ്ണസിംഹാസനം (1997)
* പാർവ്വതീപരിണയം (1995)
* ദാദ (1994)
* ആഗ്നേയം (1993)
* പ്രവാചകൻ (1993)
* വക്കീൽ വാസുദേവ് (1993)
* ഫസ്റ്റ് ബെൽ (1992)
* ഇന്നത്തെ പ്രോഗ്രാം(1991)
* ഇരിക്കൂ എം.ഡി. അകത്തുണ്ട് (1991)
* ഗജകേസരിയോഗം (1990)
* കാട്ടുകുതിര (1990)
* കാർണിവൽ (1989)
* ഒരു വിവാദവിഷയം (1988)
* സൈമൺ പീറ്റർ നിനക്കുവേണ്ടി (1988)
* ഇതാ സമയമായി (1987)
* പൊന്ന് (1987)
* അവൾ കാത്തിരുന്നു, അവനും (1986)
* നന്ദി വീണ്ടും വരിക (1986)
* പ്രത്യേകം ശ്രദ്ധിക്കുക (1986)
* ഇതിലെ ഇനിയും വരൂ (1986)
* ഈ ലോകം ഇവിടെ കുറേ മനുഷ്യർ (1985)
* ഈ ശബ്ദം ഇന്നത്തെ ശബ്ദം (1985)
* ഈ തണലിൽ ഇത്തിരിനേരം (1985)
* ഇവിടെ ഈ തീരത്ത് (1985)
* ഒന്നാണു നമ്മൾ (1984)
* ഒരു കൊച്ചു കഥ ആരും പറയാത്ത കഥ (1984)
* സന്ധ്യക്കെന്തിന് സിന്ദൂരം (1984)
* തിരക്കിൽ അല്പ സമയം (1984)
* വീണ്ടും ചലിക്കുന്ന ചക്രം (1984)
* ഹിമവാഹിനി(1983)
* ഒന്നു ചിരിക്കൂ (1983)
* പിൻനിലാവ് (1983)
* രുഗ്മ (1983)
* സാഗരം ശാന്തം (1983)
* സന്ധ്യക്ക് വിരിഞ്ഞ പൂവ് (1983)
* ഇത് ഞങ്ങളുടെ കഥ (1982)
* സ്ഫോടനം (1981)
* എന്നെ സ്നേഹിക്കൂ എന്നെ മാത്രം (1981)
* ഗ്രീഷ്മജ്വാല (1981)
* ചാകര (1980)
*കടൽക്കാറ്റ്(1980)
* ഇതാ ഒരു തീരം (1979)
* ഇവിടെ കാറ്റിനു സുഗന്ധം (1979)
* അവർ ജീവിക്കുന്നു (1978)
*മധുരിക്കുന്ന രാത്രി (1978)
* പടക്കുതിര (1978)
* പോക്കറ്റടിക്കാരി (1978)
* സീമന്തിനി (1978)
* സത്യവാൻ സാവിത്രി (1977)
* നീയെന്റെ ലഹരി (1976)
* ഒഴുക്കിനെതിരെ (1976)

## അവലംബം


വർഗ്ഗം:ജനിച്ച വർഷം ഇല്ലാത്ത ജീവചരിത്രലേഖനങ്ങൾ
വർഗ്ഗം:2010-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:ജൂൺ 16-ന് മരിച്ചവർ
വർഗ്ഗം:മലയാളചലച്ചിത്രസംവിധായകർ
അരശുഞണ്ട്

ആർത്രോപോഡ (Arthropoda) ഫൈലത്തിലെ മീറോസ്റ്റൊമേറ്റ (Merostomata) വർഗത്തിൽ ഉൾപ്പെടുന്ന സമുദ്രജീവി. അരശുഞണ്ട് വർഗങ്ങളെയെല്ലാം അരാക്നിഡ (Arachnida) വർഗത്തിലാണ് ആദ്യം ഉൾപ്പെടുത്തിയിരുന്നതെങ്കിലും പിൽക്കാലത്ത് ഇവയ്ക്കു പ്രത്യേകപദവി നൽകി. ഇവയിൽ അഞ്ചു സ്പീഷീസേ നിലവിലുള്ളു. മെക്സിക്കൻ ഉൾക്കടലിന്റെ തീരങ്ങളിലും യുണൈറ്റഡ് സ്റ്റേറ്റ്സിന്റെ കിഴക്കൻ തീരങ്ങളിലും ഇവ കാണപ്പെടുന്നു. സൈലൂറിയൻ കാലഘട്ടത്തിനുശേഷം ഇവയുടെ ശരീരഘടനയിൽ പ്രത്യേക വ്യതിയാനങ്ങളൊന്നും സംഭവിച്ചതായി രേഖപ്പെടുത്തിയിട്ടില്ല.
ഒരു സമുദ്രോത്പന്നം എന്ന നിലയ്ക്ക് അരശു ഞണ്ടിന് വലിയ സാമ്പത്തിക പ്രാധാന്യം ഇല്ല. 
## ശരീരഘടന

ശരീരത്തിന്റെ ഉപരിതലത്തിന് പരന്ന ലാടത്തിന്റെ രൂപമാണുള്ളത്. ശരീരാഗ്രത്തിൽ നീണ്ടു ബലിഷ്ഠമായ ഒരു മുള്ളുണ്ട്. ഇതു ഗതിനിയന്ത്രണത്തിന് സഹായകമാണ്. ശരീരത്തിന് പ്രോസോമ  എന്നും ഓപ്പിസ്തോസോമ എന്നും രണ്ടു ഘടകങ്ങളുണ്ട്. ശരീരത്തിന്റെ മധ്യത്തായി കുറുകെ കാണുന്ന ചേർപ്പ് ഈ രണ്ടു ഭാഗങ്ങളെ തമ്മിൽ വേർതിരിക്കുന്നു. പ്രോസോമയുടെ മുകൾഭാഗത്ത് ബലമുള്ള ഒരു പുറംതോട് കാണാം. അതിന്റെ പുറത്ത് ഒരുജോഡി സംയുക്തനേത്രങ്ങളുണ്ട്. പ്രോസോമയുടെ അടിവശത്ത് ആറുജോഡി കീലേറ്റ് കാലുകൾ കാണാം. വളരെ ചെറുതായ ആദ്യജോഡിക്ക് കീലിസെറ എന്നു പറയുന്നു. രണ്ടാംജോഡിയായ പെഡിപ്പാൽപ്പുകൾ  മറ്റു മൂന്നുജോഡികളിൽ നിന്നും ഘടനയിൽ വ്യത്യസ്തമല്ല. എന്നാൽ ആൺഞണ്ടിൽ ഇവ വ്യത്യസ്തമായിരിക്കും. അവസാനജോഡിക്ക് പങ്കായത്തിന്റെ ആകൃതിയാണ്. ചെളിയിൽ ചവിട്ടിത്തള്ളി മുന്നോട്ടുപോകാൻ ഇവ സഹായിക്കുന്നു.

ഷഡ്ഭുജീയ-ഓപ്പിസ്തോസോമയുടെ ഇരുവശങ്ങളിലും ചലിപ്പിക്കാവുന്ന ആറു മുള്ളുകൾ വീതമുണ്ട്. ആറ് ജോഡി ഉപാംഗങ്ങളുള്ളതിൽ ആദ്യജോഡി ജനനാംഗപ്രഛദമായും, ശേഷിച്ച അഞ്ച്ജോഡി ചെകിളകളായും വർത്തിക്കുന്നു. കാലിന്റെ ആദ്യഖണ്ഡമായ നാതോബേസിസിൽ മൂർച്ചയുള്ള ധാരാളം മുള്ളുകളുണ്ടാകും

## ആവാസം
പൂർണവളർച്ചയെത്തിയ അരശുഞണ്ടുകൾ കടലിന്റെ അടിത്തട്ടിൽ ജീവിക്കുന്നു. ജന്തുക്കളുടെയും സസ്യങ്ങളുടെയും അവശിഷ്ടങ്ങളാണ് ഇവയുടെ ഭക്ഷണം. ആഹാരസാധനങ്ങൾ കീലേറ്റ് ഉപാംഗങ്ങൾ ശേഖരിച്ച് നാതോബേസിസിലാക്കുന്നു. അവിടെ ഒന്നു മയപ്പെടുത്തിയശേഷമേ വായിലെത്തിക്കുന്നുള്ളു.
## ജീവിത ചക്രം
അരശുഞണ്ടുകളിൽ ആൺ-പെൺ ജീവികളുണ്ട്. പെൺ ഞണ്ട് മണ്ണിലുണ്ടാക്കുന്ന ചെറിയ കുഴികളിൽ മുട്ടയിടുന്നു. 'ബാഹ്യബീജസങ്കലന'ത്തിനുശേഷം മുട്ടകൾ മണ്ണിട്ട് മൂടിവയ്ക്കും. മാതാവ് മുട്ടകൾ സൂക്ഷിച്ചിരിക്കാറില്ല. മുട്ട വിരിഞ്ഞ് ഏകദേശം ഒരു സെ.മീ. നീളമുള്ള 'ട്രൈലോബൈറ്റ്' ലാർവ പുറത്തുവരുന്നു. ഈ ലാർവയ്ക്ക് അസ്തമിതജന്തുവർഗമായ ട്രൈലോബൈറ്റയോട് ബാഹ്യസാദൃശ്യമുണ്ട്. ഇവയുടെ വളർച്ച വളരെ മന്ദഗതിയിലാണ്. മൂന്നു വർഷത്തിനുള്ളിൽ പന്ത്രണ്ടിലേറെ പ്രാവശ്യം പടംപൊഴിക്കും. അതിനുശേഷമാണ് പൂർണവളർച്ചയെത്തുന്നത്.

## അവലംബം


വർഗ്ഗം:കടൽജീവികൾ
മഹാസാമ്പത്തികമാന്ദ്യം

[thumb|[ഡൊറോത്തിയ ലാംഗെ യുടെ *[[മൈഗ്രന്റ് മദർ]]* 1936 ൽ എടുത്ത ചിത്രത്തിൽ കാണുന്ന, 32 വയസ്സുകാരിയും, 7 കുട്ടികളുടെ മാതാവുമായ കാലിഫോർണിയ സ്വദേശിനി ഫ്ലോറൻസ് ഓവൻസ് തോംപ്സൺ സാമ്പത്തികമാന്ദ്യത്തിന്റെ രൂക്ഷത വെളിവാക്കുന്നു.]]
thumb|310px|അമേരിക്കയുടെ വാർഷിക ജി.ഡി.പി 1910–60. മഹാസാമ്പത്തിക മാന്ദ്യകാലം (1929–1939) പ്രത്യേകം കാണിച്ചിരിക്കുന്നു.

രണ്ടാം ലോകമഹായുദ്ധത്തിന് തൊട്ട്മുൻപുള്ള ദശാബ്ദങ്ങളിൽ ലോകമെമ്പാടും പടർന്നുപിടിച്ച രൂക്ഷമായ സാമ്പത്തിക മാന്ദ്യമാണ്  **മഹാ സാമ്പത്തിക മാന്ദ്യം** അഥവാ **ഗ്രേറ്റ് ഡിപ്രഷൻ** എന്ന പേരിൽ അറിയപ്പെടുന്നത്. പല രാജ്യങ്ങളിൽ പല വർഷങ്ങളിലായി രൂക്ഷമായി കാണപ്പെട്ടുവെങ്കിലും, മിക്ക രാജ്യങ്ങളിലും മഹാ സാമ്പത്തികമാന്ദ്യം 1929 -ഓടെ തുടങ്ങി 1930കളുടെ അവസാനമോ, 1940 കളുടെ തുടക്കത്തിലോ അവസാനിച്ചു.  ഇരുപതാം നൂറ്റാണ്ട് കണ്ട ഏറ്റവും ദൈർഘ്യമേറിയതും ആഴത്തിൽ പടർന്നുപിടിച്ചതുമായ ഈ സാമ്പത്തിക ഇടിവിനെ, ആഗോളസാമ്പത്തികരംഗത്തിന് സംഭവിക്കാവുന്ന അധഃപതനത്തിന്റെ ഉദാഹരണമായി ഈ ഇരുപത്തിഒന്നാം നൂറ്റാണ്ടിലും ചിത്രീകരിക്കാറുണ്ട്.  കറുത്ത ചൊവ്വ എന്ന് പിന്നീട് കുപ്രസിദ്ധമായ 1929 ഒക്ടോബർ 29 ന്, അമേരിക്കയിലെ ഓഹരി വിപണിയായ "വാൾ സ്ട്രീറ്റ്" ൽ തുടങ്ങിയ തകർച്ചയാണ് പിന്നീട് ലോകമെമ്പാടും പടർന്നത്.

മഹാ സാമ്പത്തികമാന്ദ്യം, ഫലത്തിൽ സമ്പന്നരെന്നോ, ദരിദ്രരെന്നോ വ്യത്യാസമില്ലാതെ, എല്ലാ ലോകരാഷ്ട്രങ്ങളിലും നാശം വിതച്ചു. വ്യക്തിഗത വരുമാനങ്ങൾ, നികുതി വരവുകൾ, ലാഭങ്ങൾ തുടങ്ങിയവയ്ക്കെല്ലാം കനത്ത തോതിൽ ഇടിവ് സംഭവിക്കുകയും, അന്താരാഷ്ട്ര വ്യാപാരം, പകുതി മുതൽ മൂന്നിൽ രണ്ടു വരെയായി കുറയുകയും ചെയ്തു. അമേരിക്കയിലെ തൊഴിലില്ലായ്മ നിരക്ക് 25 ശതമാനവും, മറ്റ് ചില രാജ്യങ്ങളിൽ ഇത് 33 ശതമാനം വരെയും ആയി വർദ്ധിച്ചു. വ്യവസായത്തെ അമിതമായി ആശ്രയിച്ചിരുന്ന വൻ നഗരങ്ങൾക്കാണ് സാമ്പത്തിക മാന്ദ്യത്തിന്റെ ആദ്യപ്രഹരം ലഭിച്ചത്. നിർമ്മാണപ്രവർത്തനങ്ങൾ പല രാജ്യങ്ങളിലും പൂർണ്ണമായും സ്തംഭിച്ചു. ധാന്യവിളകൾക്ക് 60 ശതമാനം വരെ വിലയിടിവ് സംഭവിച്ചത് കൃഷിയേയും, ഗ്രാമപ്രദേശങ്ങളേയും ബാധിച്ചു.  കുത്തനെ ഇടിഞ്ഞ തൊഴിൽ അവശ്യകതയും, ഇതര തൊഴിൽ അവസരങ്ങളുടെ അഭാവവും നാണ്യവിളകൾ, ഖനികൾ തുടങ്ങിയ മേഖലകളെ ശക്തമായി ബാധിച്ചു. 

1930 കളുടെ മധ്യത്തോടെ രാജ്യങ്ങൾ സാമ്പത്തിക ആരോഗ്യം വീണ്ടെടുത്തുതുടങ്ങി. എന്നാൽ മിക്ക രാജ്യങ്ങളിലും സാമ്പത്തിക മാന്ദ്യത്തിന്റെ ദൂഷ്യവശങ്ങൾ രണ്ടാം ലോകമഹായുദ്ധത്തിന്റെ തുടക്കം വരെ നീണ്ടുനിന്നു. 

## അവലംബം


വർഗ്ഗം:സാമ്പത്തികം
നേരറിയാൻ സി.ബി.ഐ.

കെ. മധുവിന്റെ സംവിധാനത്തിൽ മമ്മൂട്ടി, മുകേഷ്, ജഗതി ശ്രീകുമാർ,ജിഷ്ണു രാഘവൻ,ഗോപിക,സംവൃത സുനിൽ എന്നിവർ പ്രധാനവേഷങ്ങളിൽ അഭിനയിച്ച് 2005-ൽ പുറത്തിറങ്ങിയ ഒരു മലയാളചലച്ചിത്രമാണ് ***നേരറിയാൻ സി.ബി.ഐ.*** ഒരു സി.ബി.ഐ. ഡയറിക്കുറിപ്പ് എന്ന ചിത്രത്തിന്റെ നാലാമത്തെ ഭാഗമാണ്‌ ഈ ചിത്രം. കൃഷ്ണകൃപയുടെ ബാനറിൽ കെ. മധു നിർമ്മിച്ച ഈ ചിത്രം സ്വർഗ്ഗചിത്ര ആണ് വിതരണം ചെയ്തത്. കഥ, തിരക്കഥ, സംഭാഷണം എന്നിവ നിർവ്വഹിച്ചത് എസ്.എൻ. സ്വാമി ആണ്.ഈ ചിത്രം വാണിജ്യപരമായി പരാജയമായിരുന്നൂ.

## കഥാസാരം
ഒരു വീട്ടിൽ കൊലപാതകം നടന്നു. മൈഥിലിയാണ് ഇര. ലക്ഷ്മിയമ്മയാണ് മൃതദേഹം ആദ്യം കണ്ടത്. കൊലപാതകത്തിന് ഒരു ദിവസം മുമ്പ് അനിതയ്‌ക്കൊപ്പം മൈഥിലിയും അവളുടെ സുഹൃത്തുക്കളും എത്തിയിരുന്നു. ആ ബംഗ്ലാവിലെ ഒരു മുറിയിൽ പ്രേതബാധയുണ്ടെന്ന് പരക്കെ പറയപ്പെടുകയും ചെയ്തു. അനിതയുടെ പ്രതിശ്രുതവരനായ സായിയും ഒരു യുവ പോലീസ് ഓഫീസറും കേസ് അന്വേഷിക്കാൻ തുടങ്ങുന്നു, എന്നാൽ തനിക്ക് സംഭവിച്ച ഒരു സംഭവത്തിന്റെ പേരിൽ ആ മുറി പ്രേതബാധയുള്ളതാണെന്ന് അയാൾ വിശ്വസിക്കാൻ തുടങ്ങുന്നു. വൈകാതെ കേസ് സി.ബി.ഐ. സേതുരാമയ്യർ കൈകാര്യം ചെയ്തു. താമസിയാതെ അദ്ദേഹം കേസ് അന്വേഷിക്കുകയും മുറിയിൽ പ്രേതബാധയില്ലെന്നും അത് ഒരു കൊലപാതകമാണെന്നും മൈഥിലിയുടെ കൊലപാതകത്തിൽ ആ മാളികയിലെ ഏതാനും കുടുംബാംഗങ്ങൾക്ക് പങ്കുണ്ടെന്നും കണ്ടെത്തുന്നു.

## അഭിനേതാക്കൾ
* മമ്മൂട്ടി – സേതുരാമയ്യർ സി.ബി.ഐ.
* മുകേഷ് – ചാക്കോ
* ജഗതി ശ്രീകുമാർ – വിക്രം
* ജിഷ്ണു രാഘവൻ-  സായികുമാർ
* തിലകൻ – കാപ്ര
* ശ്രീകുമാർ – ഡോ. കൃഷ്ണൻ നായർ
* റിസബാവ – ഡോ. ബാബു
* വി.കെ. ശ്രീരാമൻ – ശങ്കരൻ
* മോഹൻ ജോസ് – വേലു
* മധു വാര്യർ – പ്രദീപ്
* ഇന്ദ്രൻസ് – ദേവസ്വം
* മേഘനാഥൻ – പത്മനാഭൻ ആചാരി
* കൊച്ചിൻ ഹനീഫ – ജോർജ്ജ് സി. നായർ
* അഗസ്റ്റിൻ – ധനപാലൻ
* ഗോപകുമാർ – ഹരിഹരൻ
* ഗോപിക – അനിത
* സംവൃത സുനിൽ – മൈഥിലി
* സുജ കാർത്തിക – രേഷ്മ
* ബിന്ദു പണിക്കർ – എലിസബത്ത്

## സംഗീതം
ഗാനങ്ങളില്ലാത്ത ഈ ചിത്രത്തിന്റെ പശ്ചാത്തലസംഗീതം ശ്യാം ഒരുക്കിയിരിക്കുന്നു.

## അണിയറ പ്രവർത്തകർ
* ഛായാഗ്രഹണം: സാലു ജോർജ്ജ്
* ചിത്രസം‌യോജനം: പി.സി. മോഹനൻ
* കല: ശ്രീനി
* ചമയം: പി. ജയചന്ദ്രൻ, ജോർജ്ജ്
* വസ്ത്രാലങ്കാരം: മനോജ് ആലപ്പുഴ, ബാലു
* സംഘട്ടനം: മാഫിയ ശശി
* പരസ്യകല: ഗായത്രി
* നിശ്ചല ഛായാഗ്രഹണം: പോൾ ബത്തേരി
* എഫക്റ്റ്സ്: മുരുകേഷ്
* വാർത്താപ്രചരണം: വാഴൂർ ജോസ്
* നിർമ്മാണ നിയന്ത്രണം: അരോമ മോഹൻ
* നിർമ്മാണ നിർവ്വഹണം: ദീപു എ. കുമാർ, സജി കുണ്ടറ
* വാതിൽ‌പുറചിത്രീകരണം: ശ്രീവിശാഖ്
* ലെയ്‌സൻ: മാത്യു ജെ. നേര്യം‌പറമ്പിൽ
* അസോസിയേറ്റ് ഡയറക്ടർ: ഐ. ശശി

## പുറത്തേക്കുള്ള കണ്ണികൾ
* 
* ''നേരറിയാൻ സി.ബി.ഐ.''  – മലയാളസംഗീതം.ഇൻഫോ

വർഗ്ഗം:2005-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:കെ. മധു സംവിധാനം ചെയ്ത ചലച്ചിത്രങ്ങൾ
വർഗ്ഗം:ജഗതി ശ്രീകുമാർ അഭിനയിച്ച മലയാളചലച്ചിത്രങ്ങൾ
വർഗ്ഗം:എസ്.എൻ സ്വാമി കഥയെഴുതിയ ചലച്ചിത്രങ്ങൾ
വർഗ്ഗം:ശ്യാം സംഗീതം പകർന്ന ചലച്ചിത്രങ്ങൾ
വർഗ്ഗം:കെ. മധു നിർമ്മാതാവായ ചലച്ചിത്രങ്ങൾ
വർഗ്ഗം:എസ്.എൻ. സ്വാമി തിരക്കഥയെഴുതിയ ചലച്ചിത്രങ്ങൾ
വർഗ്ഗം:പി.സി മോഹനൻ ചിത്രസംയോജനം ചെയ്ത ചലച്ചിത്രങ്ങൾ
വുവുസേല

thumb|300px|പ്ലാസിറ്റിക് വുവുസല
thumb|300px|വുവുസല

ദക്ഷിണാഫ്രിക്കയിലും മറ്റും ഫുട്ബോൾ മത്സരങ്ങൾക്കിടെ കാണികൾ ഹർഷോന്മാദം മുഴക്കാനായി ഉപയോഗിക്കുന്ന പീപ്പിയാണ് വുവുസേല. ഏകദേശം ഒരു മീറ്റർ നീളം വരുന്ന ഈ വാദ്യോപകരണം നിരോധിക്കണമെന്ന് 2010 ലോകകപ്പ് ഫുട്ബോൾ സമയത്ത് ആവശ്യമുയർന്നിരുന്നു.

വുവുസലയെന്നാൽ ശബ്‌ദമുണ്ടാക്കുകയെന്നാണ് അർഥം. സുലു പ്രാദേശിക ഭാഷയിൽ നിന്നാണ് വുവുസല എന്ന വാക്കിന്റെ പിറവി.
വലിയ വാഹനങ്ങളിലെ ഹോണിനോട് സാദൃശ്യമുളള ശബ്‌ദമുണ്ടാവുന്ന വുവുസലയ്‌ക്ക് സാധാരണ ഒരുമീറ്റർ നീളമാണുണ്ടാവുക. ലോകകപ്പ് ആയതോടെ പല വലിപ്പത്തിൽ വുവസേലകൾ ലഭ്യമാണിപ്പോൾ.

പണ്ടുകാലത്ത് ആഫ്രിക്കയിൽ ഉണ്ടായിരുന്ന കുഡു ഹോണിന്റെ പുതിയ രൂപമാണ് വുവുസേല. ജനങ്ങളെ ഒരുമിച്ച്കൂട്ടാൻ മുഴക്കുന്നതായിരുന്നു കുഡു ഹോൺ. ഊതി പരിചയമുളളവരുടെ വുവുസലയിൽ നിന്ന് 127 ഡെസിബൽ വരെ ശബ്‌ദമാണുണ്ടാവുക. വുവുസേല ഊതുന്നതിന് ചുണ്ടിനും ശ്വാസകോശത്തിനും നല്ല കരുത്ത് വേണം. അതേസമയം വുവുസേല ശബ്‌ദം കാതുകൾക്ക് ഹാനികരമാണെന്ന് ഗവേഷകർ പറയുന്നു.

വർഗ്ഗം:വാദ്യോപകരണങ്ങൾ
ചേരാനല്ലൂർ ഗ്രാമപഞ്ചായത്ത്

ഏറണാകുളം ജില്ലയിൽ , കണയന്നൂർ താലൂക്കിൽ പെട്ട ഇടപ്പള്ളി ബ്ലോക്ക്‌ പഞ്ചായത്തിലെ ഒരു ഗ്രാമ പഞ്ചായത്  ആണ് **ചേരാനല്ലൂർ**.  വേമ്പനാട്ടു കായലിലെ ,അടുത്തടുത്തായി സ്ഥിതി ചെയ്യുന്ന ചിറ്റൂർ ,ചേരാനല്ലൂർ ദ്വീപുകൾ ഉൾക്കൊള്ളുന്ന പ്രദേശം  ആണ്  ചേരാനല്ലൂർ.  കൊച്ചി നഗരത്തിന്റെ വടക്ക് വശത്ത് സ്ഥിതി ചെയ്യുന്ന ഈ സ്ഥലത്തിന്റെ ഏകദേശം നടുവിലുടെ ആണ് ഇടപ്പള്ളിയിൽ നിന്ന് ആരംഭിച്ചു പനവേലിലെക്കുള്ള ദേശിയ പാത 17  കടന്നു പോകുന്നത്. ഈ ദേശീയ പാതയിലെ ഒരു പ്രധാന പാലമായ `വരാപ്പുഴ പാലം  ചേരാനല്ലൂർ പഞ്ചായത്തിന്റെ വടക്കെ അതിരിലാണ്. ഈ പാലം ചേരാനല്ലൂർ പഞ്ചായത്തിന്റെയും വരാപ്പുഴ പഞ്ചായത്തിന്റെയും വടക്കെ അതിരാണ്. കിഴക്കുഭാഗത്ത് കളമശ്ശേരി മുനിസിപ്പാലിറ്റിയും, ഏലൂർ പഞ്ചായത്തും, തെക്കുഭാഗത്ത് കൊച്ചി കോർപ്പറേഷനും, കളമശ്ശേരി മുനിസിപ്പാലിറ്റിയും, പടിഞ്ഞാറുഭാഗത്തു കടമക്കുടി, വരാപ്പുഴ പഞ്ചായത്തുകളും,  കൊച്ചി കോർപ്പറേഷനുമാണ് മറ്റു അതിരുകൾ.
## ചരിത്രം
നെല്ലും തെങ്ങും സമൃദ്ധിയായി വളരുന്ന ഊര് എന്നതിൽ നിന്നാണ് ചേരാനല്ലൂർ എന്ന പേരുണ്ടായത് എന്ന് ചരിത്രകാരൻമാർ പറയുന്നു. എന്നാൽ ചേരമാൻ പെരുമാളിന്റെ നല്ല ഊര് ലോപിച്ചാണ് ചേരാനല്ലൂർ എന്ന പേരുണ്ടായത് എന്ന് വി.വി.കെ.വാലത്ത് എന്ന ചരിത്രകാരൻ പറയുന്നു. അയനൂറ്, നാട്ടുക്കൂട്ടം, കഴകം എന്നീ ഗ്രാമ സമിതികളായിരുന്നു മുൻകാലത്ത് പഞ്ചായത്തിന്റെ ഭരണം നിർവഹിച്ചിരുന്നത്. ഇവയെ തറക്കൂട്ടം എന്നാണ് പറഞ്ഞിരുന്നത് , പ്രാദേശിക ഭരണസംവിധാനം. കോഴിക്കോട്ടു നിന്ന് ഇടപ്പള്ളിയിലേക്കും അവിടെ നിന്ന് തെക്കോട്ട് കൊല്ലത്തേക്കും പോയിരുന്ന വഴിയരുകിലാണ് ചേരാനല്ലൂർ എന്ന് കോകസന്ദേശത്തിൽ പറയുന്നുണ്ട്. സാധനങ്ങൾ കൈമാറ്റം ചെയ്ത് വാണിജ്യാവശ്യങ്ങൾ നടത്തിയിരുന്ന ഒരു സമ്പ്രദായം ഇവിടെ നിലനിന്നിരുന്നു. വിഷു നാളിൽ നടന്നുപോരുന്ന മാറ്റചന്ത ഇതിനൊരുദാഹരണമാണ്. 
## ജീവിതോപാധി
കൃഷിയാണ് പ്രധാന ജീവിതോപാധി. ആളുകൾ പൊക്കാളി , ഇരുപ്പൂവ് കൃഷികൾ നടത്തിപോരുന്നു. എന്നാൽ നെൽകൃഷി നഷ്ടമായി വരുന്ന ഈ പുതിയ കാലഘട്ടത്തിൽ നെൽവയലുകളെ ചെമ്മീൻ കൃഷിക്കും , മറ്റു ലാഭകരമായ വിളകൾക്കുമായി ഉപയോഗിക്കുന്നു. കള്ള് ചെത്ത് ഇവിടുത്തെ ഒരു പ്രധാന ഉപജീവനമാർഗ്ഗമാണ്. ഇതു മൂലം നിത്യവൃത്തി നടത്തുന്ന ധാരാളം കുടുംബങ്ങൾ ഇവിടുണ്ട്. കൂടാതെ പുഴയുടെ കരയായതിനാൽ മത്സ്യബന്ധനവും മറ്റൊരു ജീവിതോപാധിയാണ്.
## ആരാധനാലയങ്ങൾ
*ചേരാനെല്ലൂർ ഭഗവതി ക്ഷേത്രം - കേരളത്തിലെ 108 ദുർഗ്ഗാലയങ്ങളിൽ ഒന്ന്. പ്രധാനപ്പെട്ട ക്ഷേത്രം.
*മാരാപറമ്പ്  ശിവ ക്ഷേത്രം. കരിങ്കൽത്തറയുടെ പ്രത്യേക നിർമ്മിതിയുടെ ശില്പരീതി വച്ച് മുമ്പ്  അത് ജൈനക്ഷേത്രവും പിന്നീട് ശിവക്ഷേത്രവുമായി മാറിയതാണെന്ന് പറയുന്നു..
*തെക്കൻ ചിറ്റൂരിലെ ശ്രീകൃഷ്ണസ്വാമിക്ഷേത്രം - ഇത് തെക്കൻ ഗുരുവായൂർ എന്നറിയപ്പെടുന്നു. 
*സെന്റ് ജയിംസ് ദേവാലയം
*സെന്റ് മേരീസ് ലത്തീൻ പള്ളി
*സെന്റ് മേരീസ് സിറിയൻ പള്ളി
*ചിറ്റൂർ തിരുഹൃദയ ദേവാലയം

## പ്രധാനവ്യക്തികൾ
*കവിതിലകൻ പണ്ഡിറ്റ് കെ.പി.കറുപ്പൻ . അധഃസ്ഥിതരുടെ മോചനത്തിനുവേണ്ടി പോരാടിയ കവിയായിരുന്നു ശ്രീ കെ.പി.കറുപ്പൻ.വി വി കെ വാലത് മാഷ്.  ക്രിസ്തീയ ഭക്തിഗാന രംഗത്തെ പ്രശസ്തനായ സംഗീത സംവിധായകൻ പീറ്റർ ചേരാനല്ലൂർ

## വാർഡുകൾ
#ബ്ലായിക്കടവ്  	 
#പ്രൈമറി ഹെൽത്ത് സെൻറർ 	
#തൈക്കാവ് 	
#ജി എൽ പി എസ് ചേരാനെല്ലൂർ 	
#സെൻറ് ജെയിംസ് ചർച്ച് 	
#ഇടയക്കുന്നം ക്ഷേത്രം 	
#എച്ച് എം സി എ 	 
#വയലാർ വള്ളാശ്ശേരി 	
#വില്ലേജ് ആഫീസ് 	
#ചിറ്റൂർ അമ്പലം 	
#ചിറ്റൂർ ടെലിഫോൺ എക്സ്ചേഞ്ച് 	
#പഞ്ചായത്ത് ആഫീസ് 	 
#വാലം 	 
#കപ്പേള 	
#മാട്ടുമ്മൽ 	 
#വിഷ്ണുപുരം 	
#മാരാപറമ്പ്

## സ്ഥിതിവിവരകണക്കുകൾ

## അവലംബം

#പണ്ഡിറ്റ് കറുപ്പന്റെ '''ജാതിക്കുമ്മി''' എന്ന കവിത
#പണ്ഡിറ്റ് കറുപ്പൻ പതിതരുടെ ജിഹ്വ
പ്രത്യയശാസ്ത്രം

എല്ലാ വിശ്വാസങ്ങളും ശാസ്ത്രങ്ങളും പ്രകൃതിയും ഭൂമിയും, മനുഷ്യ ബോധത്തോളം അല്ലെങ്കിൽ അതിലും ഉപരിയായി വളർന്ന ജന്തുജാല ജീവിതത്തിൽ മാറ്റങ്ങൾക്ക് അല്ലെങ്കിൽ തിരുത്തലുകൾക്ക് വിധേയമായിക്കൊണ്ടിരിക്കും പടവുകൾ കയറുന്നതുപോലെ ജീവിതവും പുരോഗമന വീഥിയിലൂടെ ചലിപ്പിക്കാനാണ് മനുഷ്യർക്ക്‌ അല്ലെങ്കിൽ സമാന ജീവികൾക്ക് പ്രചോദനം. സമാന ജീവികൾ ഇപ്പോഴില്ലെങ്കിലും ഭാവിയിൽ പരിണമിച്ചുണ്ടാകുകയില്ലായെന്നു ആർക്കുംപറയാൻ കഴിയില്ല. ചുരുക്കിപ്പറഞ്ഞാൽ മെച്ചപ്പെട്ട ജീവിത ശാസ്ത്രങ്ങളെ ' പ്രത്യയശാസ്ത്രം ' എന്ന് വിശേഷിപ്പിക്കാം.

ഒരു വ്യക്തിയുടെയോ സമൂഹത്തിന്റെയോ ലക്ഷ്യങ്ങളേയും, പ്രതീക്ഷകളേയും, പ്രവർത്തനങ്ങളേയും കുറിച്ച് പ്രതിപാദിക്കുന്ന ഒരു കൂട്ടം ആശയങ്ങളെയാണ് **പ്രത്യയശാസ്ത്രം** എന്ന് പറയുന്നത്. സാമാന്യജ്ഞാനപരമായി തത്ത്വശാസ്ത്ര ചായ്‌വോടെ ചിന്തിച്ചാൽ, പ്രത്യയശാസ്ത്രത്തെ അനേക വിഷയങ്ങളടങ്ങിയ ഒരു വീക്ഷണമായോ, അല്ലെങ്കിൽ, സമൂഹത്തിലെ ആധിപത്യവർഗ്ഗം, അംഗങ്ങൾക്കായി മുന്നോട്ടുവച്ച ആശയങ്ങളുടെ കൂട്ടമായോ കാണാം.  

നേരത്തേ തന്നെ നിലവിലുണ്ടായിരുന്ന ആശയങ്ങളോട്  ആഖ്യാനപരമായ ചിന്താപ്രക്രിയയിലൂടെ കെട്ടുപാട് ഉറപ്പിക്കുന്നതിലൂടെ സമൂഹത്തിൽ മാറ്റങ്ങൾ വാഗ്ദാനം ചെയ്യുക എന്നത് പ്രത്യയശാസ്ത്രത്തിന്റെ പ്രഥമ ലക്ഷ്യമാണ്.
പൊതുവിഷയങ്ങളെ ബാധിക്കുന്ന വേർതിരിച്ചെടുത്ത ചിന്താവ്യവസ്തയായതിനാൽ,  പ്രത്യയശാസ്ത്രങ്ങൾ രാഷ്ട്രതന്ത്രത്തിന്റെ കേന്ദ്രബിന്ദുവായി പ്രവർത്തിക്കുന്നു. ഉള്ളിന്റെ ഉള്ളിൽ, ഓരോ രാ‍ഷ്ട്രതന്ത്രവും, ഒരു പ്രത്യയശാസ്ത്രത്തെ പിന്തുടരുകയും, ഇതിലൂടെ സമൂഹം കാര്യങ്ങൾ കാണുകയും ചെയ്യുന്നു.

വർഗ്ഗം:രാഷ്ട്രതന്ത്രം
വർഗ്ഗം:പ്രത്യയശാസ്ത്രങ്ങൾ
വസുക്കൾ

ഹൈന്ദവ മത വിശ്വാസപ്രകാരം **വസുക്കൾ** ഇന്ദ്രന്റേയും വിഷ്ണുവിന്റേയും പാർശ്വവർത്തികളാണ്‌. ഇവരെ എട്ട് പ്രകൃതി ശക്തികളുടെ ഭാവങ്ങളായി കല്പിക്കുന്നു. വസുക്കൾ എന്നാൽ വസിക്കുന്നവർ എന്നാണർത്ഥം. മുപ്പത്തുമൂന്ന് ദേവന്മാരിൽ എട്ടു പേർ വസുക്കളാണ്‌.
## അഷ്ടവസുക്കൾ
ബ്രഹ്മപുത്രനായ ദക്ഷപ്രജാപതിയുടെ വസു എന്ന പുത്രിയിൽ ധർമദേവനു ജനിച്ച ഉപരിചരന്മാരായ എട്ടു ദേവതകൾ. ദേവന്മാരിൽ ഒരു വിഭാഗമായ ഇവരെ വസുക്കളെന്നും ഗണദേവതകളെന്നും പറയാറുണ്ട്. ഇവരുടെ പേരുകൾ പല പുരാണങ്ങളിലും പാഠഭേദങ്ങളോടുകൂടിയാണ് കാണുന്നത്. മഹാഭാരതം, വിഷ്ണുപുരാണം, ഹരിവംശം, ഭാഗവതം എന്നീ ഗ്രന്ഥങ്ങളിൽ നൽകിയിട്ടുള്ള പേരുകൾക്ക് ഐകരൂപ്യമില്ല. മഹാഭാരതത്തിൽ ധരൻ, ധ്രുവൻ, സോമൻ, അഹസ്സ്, അനിലൻ, അനലൻ, പ്രത്യൂഷൻ, പ്രഭാസൻ എന്നും; ഭാഗവതത്തിൽ ദ്രോണൻ, പ്രാണൻ, ധ്രുവൻ, അർക്കൻ, അഗ്നിദോഷൻ, വസു, വിഭാവസു എന്നും പറഞ്ഞിരിക്കുന്നു. ആപൻ, ധ്രുവൻ, സോമൻ, ധർമൻ, അനിലൻ, അനലൻ, പ്രത്യൂഷൻ, പ്രഭാസൻ എന്നിങ്ങനെയാണ് വിഷ്ണുപുരാണത്തിൽ (1-ാം അംശം 15-ാം അധ്യായം) കാണുന്നത്.
## വസുക്കളുടെ പേരുകൾ
പല ഗ്രന്ഥങ്ങളിലും വസുക്കളുടെ പേരുകൾ വ്യത്യസ്തമായാണ്‌ കാണിച്ചിരിയ്ക്കുന്നത്. എന്നിരുന്നാലും മഹാഭാരതത്തിലും ബൃഹദാരണ്യകോപനിഷത്തിലും കൊടുത്തിട്ടുള്ള പേരുകൾക്ക് ഏറെക്കുറെ സാമ്യമുണ്ട്.

## രാമയണത്തിലും മഹാഭാരതത്തിലും
രാമായണത്തിൽ വസുക്കൾ കശ്യപ മഹർഷിക്ക് അദിതിയിലുണ്ടായ പുത്രന്മാരാണ്‌. വേറൊരു രീതിയിൽ പറഞ്ഞാൽ സൂര്യ ദേവന്റെ സഹോദരങ്ങളും. പക്ഷേ മഹാഭാരതത്തിൽ പറയുന്നത് ബ്രഹ്മ പൗത്രനായ പ്രജാപതിയ്ക്ക്(മനുവിന്റെ പുത്രൻ) തന്റെ പല ഭാര്യമാരിൽ ജനിച്ച പുത്രന്മാരാണ്‌ വസുക്കൾ.

## വസിഷ്ഠ ശാപം
അഷ്ടവസുക്കൾക്കു വസിഷ്ഠ മഹർഷിയുടെ ശാപത്താൽ ഭൂമിയിൽ മനുഷ്യരായി പിറക്കേണ്ടിവന്നുവെന്നും അവരിൽ ഒരാളാണ് ഭീഷ്മർ എന്നും പുരാണങ്ങൾ പറയുന്നു. പത്നീസമേതരായി അഷ്ടവസുക്കൾ സഞ്ചരിക്കവേ, വസിഷ്ഠാശ്രമോപാന്തത്തിൽ മേഞ്ഞുനിന്നിരുന്ന നന്ദിനി എന്ന ഗോവിനെയും കുട്ടിയേയും കണ്ടു; പത്നിയുടെ ആഗ്രഹനിവൃത്തിക്ക് ആപൻ എന്ന വസു അവയെ മോഷ്ടിച്ചുകൊണ്ടുപോയി. ഈ വിവരം ജ്ഞാനദൃഷ്ടികൊണ്ടു മനസ്സിലാക്കിയ വസിഷ്ഠമഹർഷി 'ഇവർ മനുഷ്യയോനിയിൽ ജനിക്കട്ടെ' എന്നു വസുക്കളെ ശപിച്ചു. അവർ ദുഃഖാകുലരായി മഹർഷിയെ സമീപിച്ചു ശാപമോക്ഷം പ്രാർഥിച്ചുവെങ്കിലും മഹർഷി മോഷ്ടാവിനുള്ള ശിക്ഷ ഉറപ്പിക്കുകയും മറ്റ് ഏഴുപേർക്കുള്ള ശിക്ഷയുടെ കാലയളവ് കുറച്ചു കൊടുക്കുകയുമാണ് ചെയ്തത്. അഷ്ടവസുക്കൾ ശന്തനുവിന്റെ പത്നിയായ ഗംഗയിൽ ഓരോരുത്തരായി ജനിച്ചു. ഏഴുപേരെ ഗംഗ വെള്ളത്തിൽ എറിഞ്ഞുകളഞ്ഞു. എട്ടാമനെ വെള്ളത്തിൽ എറിയാൻ തുടങ്ങവേ ശന്തനു തടയുകയാൽ, ഗംഗ അദ്ദേഹത്തെ വിട്ടുപോയി. ആപൻ (ദ്യോവ്) എന്ന വസുവിന്റെ അംശാവതാരമാണ് ഭീഷ്മർ. വെള്ളത്തിൽ എറിയപ്പെട്ട ഏഴു വസുക്കൾക്കും ശാപമോക്ഷം കിട്ടുകയാൽ അവർ സ്വർഗ്ഗം പൂകി.

ദേവശില്പിയായ വിശ്വകർമ്മാവ് അഷ്ടവസുക്കളിൽ ഒരാളായ പ്രഭാസന്റെ പുത്രനാണ്. 

വർഗ്ഗം:മഹാഭാരതത്തിലെ കഥാപാത്രങ്ങൾ
വർഗ്ഗം:ഭാഗവതത്തിലെ കഥാപാത്രങ്ങൾ
വില്യാപ്പള്ളി ഗ്രാമപഞ്ചായത്ത്

കോഴിക്കോട് ജില്ലയിൽ വടകര താലൂക്കിലെ തോടന്നൂർ ബ്ളോക്കിൽ പെടുന്ന  ഗ്രാമപഞ്ചായത്താണ് **വില്യാപ്പള്ളി ഗ്രാമപഞ്ചായത്ത്**. വിസ്തീർണ്ണം 17.35 ച.കി.മീറ്റർ.അതിർത്തികൾ വടക്ക് ആയഞ്ചേരി, ഏറാമല പഞ്ചായത്തുകളും, തെക്ക് തിരുവള്ളൂർ, മണിയൂർ പഞ്ചായത്തുകളും, വടകര മുനിസിപ്പാലിറ്റിയും, പടിഞ്ഞാറ് വടകര മുനിസിപ്പാലിറ്റിയും ചോറോട് പഞ്ചായത്തും, കിഴക്ക് ആയഞ്ചേരി പഞ്ചായത്തുമാണ്.

2001 ലെ സെൻസസ് പ്രകാരം ജനസംഖ്യ 29996 ഉം സാക്ഷരത 89.15 ശതമാനവുമാണ്‌.

വർഗ്ഗം:കോഴിക്കോട് ജില്ലയിലെ ഗ്രാമപഞ്ചായത്തുകൾ
പതാക (ചലച്ചിത്രം)

*[[കെ. മധു|കെ. മധുവിന്റെ]]* സംവിധാനത്തിൽ സുരേഷ് ഗോപി, മനോജ്‌ കെ. ജയൻ, അരുൺ, ഷീല, നവ്യ നായർ, സിന്ധു മേനോൻ, രേണുക മേനോൻ എന്നിവർ പ്രധാനവേഷത്തിൽ അഭിനയിച്ച് ആഗസ്റ്റ് 2006 -ൽ പ്രദർശനത്തിനിറങ്ങിയ ഒരു മലയാളചലച്ചിത്രമാണ് **പതാക**. മയൂര എന്റർപ്രൈസസിന്റെ ബാനറിൽ ഡി. ശശി നിർമ്മിച്ച ഈ ചിത്രം വിതരണം ചെയ്തത് തരംഗിണി റിലീസ് ആണ്.

## രചന
കഥ, തിരക്കഥ, സംഭാഷണം എന്നിവയെല്ലാം നിർവ്വഹിച്ചത് റോബിൻ തിരുമല ആണ്.

## അഭിനേതാക്കൾ
* സുരേഷ് ഗോപി...ജോർജ്ജ് തര്യൻ/ജി.ടി
* മനോജ്‌ കെ. ജയൻ...ഹരിനാരായണൻ
* സായി കുമാർ...ഫറൂഖ് ഷാ
* ജനാർദ്ദനൻ...മുഹമ്മദ്
* ലാലു അലക്സ്...മുഖ്യമന്ത്രി
* സുബൈർ...റഹീം
* കൊച്ചുപ്രേമൻ...കാട്ടാക്കട
* അരുൺ...അൻ‌വർ
* വേണു നാഗവള്ളി...ശേഖർജി
* മധുപാൽ...പ്രതീഷ് നമ്പ്യാർ
* ഷമ്മി തിലകൻ...മോനിപ്പള്ളി ദിനേശൻ
* കൊല്ലം തുളസി...ജോണി സേവ്യർ
* ദേവൻ....രാജൻ നാടാർ
* നാരായണൻ നായർ...
* കുഞ്ചൻ...ബാപ്പുട്ടി
* വിജയകുമാർ...അഷറഫ്
* മുകുന്ദൻ...ഗൌതമൻ
* സുധീഷ്...മണികണ്ഠൻ
* മേഘനാഥൻ...യൂസഫ് അലി
* നിഷാന്ത് സാഗർ...മുരുകദാസ്
* ഷീല...എലിസബത്ത് മാമൻ
* നവ്യ നായർ...ആഷിത മുഹമ്മദ്
* സിന്ധു മേനോൻ...നമിതാ ചൌധരി
* രേണുക മേനോൻ...മീര മേനോൻ
* ബിന്ദു പണിക്കർ...മോളിക്കുട്ടി
* ശ്രീലത...കുഞ്ഞമ്മ

## സംഗീതം
പൂവച്ചൽ ഖാദർ എഴുതിയ ഇതിലെ ഗാനങ്ങൾക്ക്  സംഗീതസംവിധാനം നിർവ്വഹിച്ചത് തേജ് മെർവിൻ ആണ്. പശ്ചാത്തലസംഗീതം എസ്.പി. വെങ്കിടേഷ് കൊടുത്തിരിക്കുന്നു.

## ഗാനങ്ങൾ
* ഹുസ്നുൾ ജമാൽ : എം.ജി. ശ്രീകുമാർ, ജ്യോത്സ്ന
* രാജാത്തി : എം.ജി. ശ്രീകുമാർ

## അണിയറ പ്രവർത്തകർ
* ഛായാഗ്രഹണം : ഉത്പൽ വി. നായനാർ.
* ചിത്രസം‌യോജനം : പി.സി. മോഹനൻ.
* കല : ശ്രീനി.
* ചമയം : പി.എൻ. മണി, തോമസ്.
* വസ്ത്രാലങ്കാരം : മനോജ് ആലപ്പുഴ, ജവഹർ ബാബു.
* നൃത്തം : കല.
* സംഘട്ടനം : മാഫിയ ശശി.
* പരസ്യകല : ഗായത്രി.
* ലാബ് : ജെമിനി കളർ ലാബ്.
* എഫക്റ്റ്സ് : മുരുകേഷ്.
* ശബ്ദലേഖനം : ലാൽ മീഡിയ.
* വാർത്താപ്രചരണം : വാഴൂർ ജോസ്.
* നിർമ്മാണ നിയന്ത്രണം : അരോമ മോഹൻ.
* വാതിൽ‌പുറചിത്രീകരണം : ശ്രീവിശാഖ്.
* ടൈറ്റിൽ‌സ് : ഐ.വി. സതീഷ് ബാബു.
* അസോസിയേറ്റ് എഡിറ്റർ : കെ.ടി. സുധാകരൻ.
* ലെയ്‌സൻ : മാത്യു ജെ. നേര്യം‌പറമ്പിൽ.
* അസോസിയേറ്റ് ഡയറൿടർ : കെ.സി. രവി.

## പുറത്തേയ്ക്കുള്ള കണ്ണികൾ
*

വർഗ്ഗം:2006-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:കെ. മധു സംവിധാനം ചെയ്ത ചലച്ചിത്രങ്ങൾ
വർഗ്ഗം:രാഷ്ട്രീയം പ്രമേയമാക്കിയ മലയാളചലച്ചിത്രങ്ങൾ
വർഗ്ഗം:പി.സി മോഹനൻ ചിത്രസംയോജനം ചെയ്ത ചലച്ചിത്രങ്ങൾ
ദ

മലയാള അക്ഷരമാലയിലെ പതിനെട്ടാമത്തെ വ്യഞ്ജനമാണ് **ദ**. തവർഗത്തിലെ മൂന്നാക്ഷരമായ "ദ" ഒരു മൃദുവാണ്.

മലയാളം അക്ഷരമാലയിലെ പതിനെട്ടാമത്തെ വ്യഞ്ജനമാണു് **ദ** എന്ന അക്ഷരം. ത വർഗ്ഗത്തിലെ മൃദു. നാദിയും അല്പപ്രാണവുമായ വിരാമം. സ്വന വിജ്ഞാനപ്രകാരം ദന്ത്യവും ഘോഷിയുമായ സ്പർശവ്യഞ്ജനം. മിക്ക ഭാരതീയ ഭാഷകളിലും തമിഴ് ഒഴികെയുള്ള ദ്രാവിഡ ഭാഷകളിലും 'ദ'യാണ് പതിനെട്ടാമത്തെ വ്യഞ്ജനം. തമിഴിൽ ഈ വ്യഞ്ജനം ഇല്ല.

ഉച്ചാരണ സൗകര്യത്തിന് വ്യഞ്ജനങ്ങളോട് 'അ'കാരം ചേർത്ത് ഉച്ചരിക്കുന്ന രീതിയിൽ 'ദ്' എന്നതിനോട് 'അ'കാരം ചേർത്ത് 'ദ' എന്നെഴുതുന്നു (ദ് + അ = ദ). മറ്റു സ്വരങ്ങൾ ചേരുമ്പോൾ ദാ, ദി, ദീ, ദു, ദൂ, ദൃ, ദെ, ദേ, ദൈ, ദൊ, ദോ, ദൗ എന്നീ രൂപങ്ങൾ കൈവരുന്നു. സംസ്കൃതപദങ്ങളിലെ 'ദ' കാരം തത്സമങ്ങളിൽ മാറ്റമില്ലാതെയും തദ്ഭവങ്ങളിൽ 'ത'കാരമായി മാറിയും കാണുന്നു. (ദണ്ഡം-തണ്ഡം).

## ദകാരത്തിന്റെ സംയുക്താക്ഷരങ്ങൾ
ദകാരത്തിന് ഇരട്ടിപ്പ്, മറ്റു വ്യഞ്ജനങ്ങളുമായുളള ചേർച്ച എന്നിവ അനുസരിച്ച് രൂപങ്ങളും ലിപികളും കൊടുക്കുന്നു. ദ്ഗ-ഉദ്ഗാരം, ദ്ഗ്ര-ഉദ്ഗ്രഥനം, ദ്ഘ-ഉദ്ഘാടനം, ദ്ദ-മദ്ദളം, ദ്ധ-പദ്ധതി, ദ്ധ്ന-ബുദ്ധ്നം, ദ്ധ്മ-സിദ്ധ്മം, ദ്ധ്യ-ദദ്ധ്യന്നം, ദ്ധ്രം-ഗൃദ്ധ്രം, ദ്ധ്വ-അദ്ധ്വാനം, ദ്ബ-ഉദ്ബണം, ദ്ഭ-ഉദ്ഭവം, ദ്ഭ്ര-ഉദ്ഭ്രമണം, ദ്മ-പദ്മം, ദ്യ-പദ്യം, ദ്ര-ഭദ്രം, ദ്യ്ര-ദാരിദ്ര്യം, ദ്വ-ഉദ്വാസം, ദ്വ്യ-ഹൃദ്വ്യഥ, ഗ്ദ-വാഗ്ദേവത, ഗ്ദ്ധ-വിദഗ്ദ്ധൻ, ഗ്ദ്ധ്യ-വൈദഗ്ദ്ധ്യം, ന്ദ-ചന്ദനം, ന്ദ്യ-വന്ദ്യൻ, ന്ദ്ര-ചന്ദ്രൻ, ന്ദ്വ-ദ്വന്ദ്വം, ബ്ദ-അബ്ദം, മ്ദ-സംദത്തം, ർദ-കർദമം, ർദ്ദ-മാർദ്ദവം, ർദ്ദ്വ-മാർദ്ദ്വീകം, ർദ്ധ-അർദ്ധം, ർദ്ധ്ര-ഗാർദ്ധ്രം, ർദ്ധ്വ-ഊർദ്ധ്വം, ർദ്ര-ആർദ്ര, ർദ്വ-ബഹിർദ്വാരം.

ഈ വ്യഞ്ജനസംയുക്തങ്ങളിൽ ദ്യ, ദ്ര, ദ്വ, ദ്വ്യ എന്നിവ പദാദിയിലും പ്രയോഗിച്ചുകാണുന്നു. ഉദാ. ദ്യോവ്, ദ്രാവകം, ദ്വാദശി,  ദ്വ്യണുകം. ഈ കൂട്ടക്ഷരത്തിൽ ആദ്യഘടകമായി വരുന്ന 'ദ'കാരം 'ല'കാരച്ഛായയിൽ മലയാളികൾ ഉച്ചരിക്കാറുണ്ട്. സ്വരമോ മധ്യമമോ പരമാകുമ്പോൾ 'ദ'കാരത്തിനു വ്യക്തമായ ഉച്ചാരണം. മറ്റു സാഹചര്യങ്ങളിൽ പലപ്പോഴും 'ല'കാരച്ഛായയിൽ ഉച്ചരിച്ചു കാണുന്നു (ഉദാ. പദ്മം-പൽമം). പദാദിയിലെ 'ദ'കാരത്തോടു ചേരുന്ന 'അ' 'എ' കാരമായി ഉച്ചരിക്കപ്പെടുന്നു (ദയ-ദെയ). സംസ്കൃതത്തിൽനിന്ന് മലയാളം സ്വീകരിച്ചതാണ് ഈ വർണം. പ്രാചീന മലയാളത്തിൽ സംസ്കൃതപദങ്ങളിലെ 'ദ'കാരം 'ത'കാരമായി മാറിയിരുന്നു (ദന്തം-തന്തം).

## അർഥങ്ങൾ
'ദ' എന്ന അക്ഷരത്തിന് ഛേദം (അഗ്നിപുരാണം 348-ാം അധ്യായം) എന്നർഥമുണ്ട്. പദാന്ത്യത്തിൽ വരുന്ന 'ദ' ശബ്ദത്തിന് 'ദാനം ചെയ്യുന്ന' എന്ന് (ദ-ദൻ-ദം, ഇഷ്ടദൻ, വരദ, നീരദം) അർഥം ലഭിക്കുന്നു.

ദകാരത്തിന് (ദാ) ചൂട്, വഹ്നി, വേദന, പശ്ചാത്താപം, രക്ഷ, ശുദ്ധിയാക്കൽ എന്നിങ്ങനെയും ദം എന്നതിന് ഭാര്യ, സമ്മാനം, പല്ല്, പർവതം, പത്തി, ശ്വാസം തുടങ്ങിയും അർഥങ്ങൾ നിഘണ്ടുക്കളിൽ നല്കിയിട്ടുണ്ട്.

## അവലംബങ്ങൾ

വർഗ്ഗം:മലയാളം അക്ഷരങ്ങൾ
കെസ്റ്റാർസ്

ആകാശനിരീക്ഷണം നടത്താനും നക്ഷത്രഗണങ്ങളെ നിരീക്ഷിക്കാനും സഹായിക്കുന്ന  പ്ലാനറ്റോറിയം സ്വതന്ത്രസോഫ്റ്റ് വെയറാണ് **കെ സ്റ്റാർസ്**. ഭൂമിയിലെ വിവിധ ഭാഗങ്ങളിൽ നിന്നും ആകാശനിരീക്ഷണത്തിന്റെ അനുഭവം ഒരുക്കിത്തരുന്ന ഗ്രാഫിക്ക് പ്രോഗ്രാമാണിത്. 10 കോടിയിൽപ്പരം നക്ഷത്രങ്ങളുടേയും 13,000 ആകാശവസ്തുക്കളുടേയും കാറ്റലോഗ് കൂടിയാണ് ഈ സോഫ്റ്റ്‌വെയർ. 88 നക്ഷത്രഗണങ്ങളേയും 8 ഗ്രഹങ്ങളേയും വിശദമായി പരിയചപ്പെടുത്താനും ഈ സോഫ്റ്റ് വെയർ ഉപയോഗിക്കാം

## പുറത്തേക്കുള്ള കണ്ണികൾ
http://edu.kde.org/kstars/

വർഗ്ഗം:സ്വതന്ത്ര വാനനിരീക്ഷണ സോഫ്റ്റ്‌വെയറുകൾ
നീല

400 മുതൽ 490 നാനോമീറ്റർ വരെയുള്ള വൈദ്യുതകാന്തിക വികിരണരാജിയിലെ പ്രകാശം സൃഷ്ടിക്കുന്ന നിറമാണ് **നീല**. പ്രാഥമികവർണ്ണങ്ങളിൽ ഒന്നുമാണിത്. പ്രകൃതിയിൽ പലയിടങ്ങളിലും നീല നിറം കാണപ്പെടുന്നു. ഭൂമിയെ ബഹിരാകാശത്ത് നിന്ന് വീക്ഷിക്കുമ്പോഴും നീല നിറമാണ് പ്രമുഖമായി കാണുന്നത്. ആകാശത്തിന്റെ നിറവും കടലിന്റെ നിറവും നീലയുടെ വകഭേദങ്ങളാണ്. ചിത്രശലഭങ്ങളിലും പക്ഷികളിലും നീല നിറം കാണപ്പെടുന്നുണ്ട്. വിവിധ തരത്തിലുള്ള പൂക്കളും നീല നിറത്തിൽ കാണപ്പെടുന്നു. ഇന്ത്യയിൽ കായികരംഗത്തിന്റെ പ്രതീകമായി നീലനിറം ഉപയോഗിക്കുന്നു. വിവിധ രാജ്യങ്ങളുടെ പതാകകളിലും നീല നിറം ഉപയോഗിക്കുന്നുണ്ട്.
[thumb|left|300px|നീല നിറത്തിൽ കാണപ്പെടുന്ന [നീലത്തവള|വിഷമുള്ള തവള. ബ്രസീലിൽ കാണപ്പെടുന്നു]]

## അവലംബം

വർഗ്ഗം:നിറങ്ങൾ
എലിക്കുളം ഗ്രാമപഞ്ചായത്ത്

കോട്ടയം ജില്ലയിലെ കാഞ്ഞിരപ്പള്ളി താലൂക്കിൽ പാമ്പാടി ബ്ളോക്കിൽ  ഉൾപ്പെടുന്ന പഞ്ചായത്താണ്  എലിക്കുളം ഗ്രാമപ്പഞ്ചായത്ത്. ഇതിൽ ഇളങ്ങുളം, എലിക്കുളം എന്നീ വില്ലേജുകൾ ഉൾപ്പെടുന്നു. പഞ്ചായത്തിന്റെ വിസ്തീർണം 40.14 ചതുരശ്ര കിലോമീറ്റർ ആണ്. 2001 ലെ സെൻസസ് പ്രകാരം പഞ്ചായത്തിലെ ജനസംഖ്യ 22178 ഉം സാക്ഷരത 97 ശതമാനവും ആണ്‌. 

## അതിർത്തികൾ
* വടക്ക് മീനച്ചിൽ പഞ്ചായത്ത്
* കിഴക്ക് തിടനാട്, കാഞ്ഞിരപ്പള്ളി പഞ്ചായത്തുകൾ
* പടിഞ്ഞാറ് അകലകുന്നം, പള്ളിക്കത്തോട് പഞ്ചായത്തുകൾ
* തെക്ക് ചിറക്കടവ്, വാഴൂർ , കാഞ്ഞിരപ്പള്ളി പഞ്ചായത്തുകൾ
## വാർഡുകൾ
എലിക്കുളം ഗ്രാമപ്പഞ്ചായത്തിലുൾപ്പെടുന്ന വാർഡുകളിവയാണ് 

01 ഞണ്ടുപാറ
02 ഉരുളികുന്നം
03 വട്ടന്താനം
04 മല്ലികശ്ശേരി
05 കാരക്കുളം
06 മഞ്ചക്കുഴി
07 പൊതുകം
08 വഞ്ചിമല
09 പനമറ്റം
10 വെളിയന്നൂർ
11 തച്ചപ്പുഴ
12 രണ്ടാംമൈൽ
13 മഹാത്മാനഗർ
14 ഇളങ്ങുളം അമ്പലം
15 കൂരാലി
16 ഇളങ്ങുളം
17 മടുക്കക്കുന്ന് 

## കൃഷി
റബ്ബറാണ്‌ പ്രദേശത്തെ പ്രധാന കൃഷി.

## പ്രധാന ആരാധനാലയങ്ങൾ
* ഇളങ്ങുളം ശ്രീ ധർമ്മശാസ്‌താക്ഷേത്രം
* എലിക്കുളം ഉണ്ണിമിശിഹാ പള്ളി
* എലിക്കുളം ശ്രീഭഗവതീ ക്ഷേത്രം
* പനമറ്റം ഭഗവതീ ക്ഷേത്രം 
* ഇളങ്ങുളം ശ്രീമൂത്താരമ്മൻ കോവിൽ
* ഇളങ്ങുളം സെന്റ് മേരീസ് പള്ളി
* ഉരുളികുന്നം സെന്റ് ജോർജ്ജ് പള്ളി 
* മടുക്കക്കുന്ന് ചെറുപുഷ്പം ദേവാലയം
* പൊതുകം സെന്റ് ആന്റണീസ് പള്ളി 
* ഉരുളികുന്നം ഐശ്വര്യഗന്ധർവസ്വാമി,ഭദ്രകാളിക്ഷേത്രം
*ഉരുളികുന്നം ഊരകത്ത് ഐശ്വര്യഗന്ധർവസ്വാമിക്ഷേത്രം
*ഉരുളികുന്നം പുലിയന്നൂർക്കാട് ശ്രീധർമശാസ്താക്ഷേത്രം

എലിക്കുളത്തെ പ്രധാന ഗ്രന്ഥശാലകൾ

*പനമറ്റം ദേശീയവായനശാല
*പനമറ്റം വെളിയന്നൂർ ദേശാഭിമാനി വായനശാല
*ഇളങ്ങുളം പബ്ലിക് ലൈബ്രറി
*കൂരാലി സെൻട്രൽ പബ്ലിക് ലൈബ്രറി
*എലിക്കുളം പബ്ലിക് ലൈബ്രറി
*പാമ്പോലി നവഭാരത് ലൈബ്രറി
*ഉരുളികുന്നം താഷ്‌കന്റ് ലൈബ്രറി
*വഞ്ചിമല പബ്ലിക് ലൈബ്രറി

എലിക്കുളത്തെ ശ്രദ്ധേയരായ ചില വ്യക്തികൾ:

*സക്കറിയ – മലയാള സാഹിത്യകാരൻ. എഴുത്തച്ഛൻ പുരസ്‌കാരം, മാതൃഭൂമി സാഹിത്യ പുരസ്‌കാരം എന്നിവയുൾപ്പെടെ നിരവധി പുരസ്‌കാരങ്ങൾ നേടിയിട്ടുണ്ട്.
*മൂഴിക്കൽ പങ്കജാക്ഷി – (നോക്കുപാവവിദ്യാ കലാകാരി, പദ്മശ്രീ പുരസ്‌കാര ജേതാവ്).
*ഡോ. സജീവ് പി. ബി. പള്ളത്ത് (മെന്റലിസ്റ്റ്, ഹിപ്നോട്ടിസ്റ്റ്, മൈൻഡ് ട്രെയിനർ. പ്രധാൻമന്ത്രി ജൻ ആരോഗ്യയോജന (ആയുഷ്മാൻ ഭാരത്) ഉൾപ്പെടെ വിവിധ പുരസ്‌കാരങ്ങൾ നേടിയിട്ടുണ്ട്.

## അവലംബങ്ങൾ

വർഗ്ഗം:കോട്ടയം ജില്ലയിലെ ഗ്രാമപ്പഞ്ചായത്തുകൾ
പ്രാഥമിക വർണ്ണങ്ങൾ

നീല, പച്ച, ചുവപ്പ് എന്നീ നിറങ്ങളെ (സങ്കലന) പ്രാഥമിക വർണ്ണങ്ങൾ (Additive primary colours or (simply) Primary colours) എന്നു വിളിക്കുന്നു. ഈ വർണങ്ങളുടെ പ്രകാശരശ്മികൾ ഉപയോഗിച്ച് മറ്റ് നിറങ്ങൾ നിർമ്മിക്കാവുന്നതാണ്. 
thumb|right|300px|പ്രാഥമികവർണ്ണങ്ങളുടെ സംയോജനംമനുഷ്യനേത്രത്തിന് തിരിച്ചറിയാനാകുന്ന നിറങ്ങൾ ഓരോന്നും പ്രാഥമിക നിറങ്ങളുടെ വ്യത്യസ്ത അളവിലുള്ള സം‌യോജനങ്ങളുടെ ഫലമായിട്ടാണ്‌ ഉണ്ടാകുന്നത്. കണ്ണിലെ കോശങ്ങൾ ഉദ്ദീപിക്കപ്പെടുന്നതിന്റെ അളവിന്റെ വ്യത്യാസമനുസരിച്ചാണ്‌ ഇങ്ങനെ വിവിധ സം‌യോജനങ്ങളുണ്ടാകുന്നത്.
പ്രാഥമിക വർണ്ണങ്ങൾ ചേർന്ന് ദ്വിതീയ വർണ്ണങ്ങളായ സയൻ (നീല - പച്ച),  മഞ്ഞ (പച്ച - ചുവപ്പ്), മജന്ത (ചുവപ്പ് - നീല) എന്നീ നിറങ്ങൾ ഉണ്ടാകുന്നു. ദ്വിതീയ വർണ്ണങ്ങൾ തമ്മിലുള്ളതോ, ദ്വിതീയ വർണ്ണങ്ങളും പ്രാഥമിക വർണ്ണങ്ങളും തമ്മിലുള്ളതോ ആയ സംയോജനഫലമായി നിരവധി  വർണ്ണങ്ങൾ കാണാൻ കഴിയുന്നു. വ്യത്യസ്ത തീവ്രതയിലുള്ള പ്രാഥമിക വർണ്ണങ്ങൾ ചേരുമ്പോഴും വ്യത്യസ്തങ്ങളായ നിരവധി വർണ്ണങ്ങൾ കാണാൻ കഴിയുന്നതാണ്. 

## ടെലിവഷൻ സംയോജനം
ടെലിവിഷൻ തുടങ്ങിയ ഉപകരണങ്ങൾ കണ്ണിന്റെ ഈ പ്രത്യേകതയെ അടിസ്ഥാനമാക്കിയാണ് വർണ്ണദൃശ്യങ്ങൾ കാട്ടിത്തരുന്നത്. ടെലിവിഷനിലുള്ള ചുവപ്പ്, പച്ച, നീല ബിന്ദുക്കളുടെ ആവശ്യാനുസരണ ഉത്തേജനമാണ് വിവിധ നിറങ്ങളെ കാണിച്ചു തരുന്നത്.

## നിറവൈകല്യം
കണ്ണിലെ ഏതെങ്കിലും വിധത്തിലുള്ള കോൺ‌കോശങ്ങൾക്ക് എന്തെങ്കിലും തകരാറുണ്ടെങ്കിൽ അതും അതിന്റെ സംയോജനത്താലുണ്ടാകുന്ന നിറങ്ങളും കാണുന്നതിൽ ബുദ്ധിമുട്ട് നേരിടുന്നതാണ്, ഈ അവസ്ഥയ്ക്ക് വർണ്ണാന്ധത എന്നു പറയുന്നു.

മഞ്ഞ, സയൻ, മജന്ത എന്നീ നിറങ്ങളെ വ്യവകലന പ്രാഥമിക വർണ്ണങ്ങൾ (Subtractive primary colours) എന്നു വിളിക്കുന്നു. ഈ വർണങ്ങളുടെ ചായങ്ങൾ ഉപയോഗിച്ച് ചേർത്ത് ദ്വീതീയ വർണ്ണങ്ങളായ നീല, പച്ച, ചുവപ്പ്  എന്നീ ദ്വിതീയവർണ്ണങ്ങൾ നിർമ്മിക്കാം.

## അവലംബം

വർഗ്ഗം:ഛായാഗ്രഹണം
അമ്മച്ചിപ്ലാവ്

## ചരിത്രത്തിൽ
തിരുവിതാംകൂർ ഭരണാധികാരിയായിരുന്ന രാമവർമ മഹാരാജാവ് ദുർബലനായിരുന്നതിനാൽ യുവരാജാവായിരുന്ന അനിഴം തിരുനാൾ മാർത്താണ്ഡവർമയായിരുന്നു രാജ്യകാര്യങ്ങൾ നോക്കിയിരുന്നത്. ഇക്കാലത്ത് രാജശക്തിയെ പ്രബലമാക്കാനും അതിനെ നിയന്ത്രിച്ചുകൊണ്ടിരുന്ന പ്രഭുശക്തിയെ അമർച്ച ചെയ്യാനും അദ്ദേഹം ശ്രമം തുടങ്ങി. തന്നിമിത്തം പ്രഭുക്കന്മാരിൽ ഒരു വലിയ വിഭാഗം അദ്ദേഹത്തിന്റെ ശത്രുക്കളായി മാറി. യുവരാജാവിനു സ്വൈരസഞ്ചാരം സാധ്യമായിരുന്നില്ല. പലപ്പോഴും അദ്ദേഹത്തിനു പ്രച്ഛന്നവേഷനായി യാത്രചെയ്യേണ്ടിവന്നു. ഒരിക്കൽ നെയ്യാറ്റിൻകരയിൽ വച്ചു ശത്രുക്കളുടെ കൈയിലകപ്പെടുമെന്ന നിലയിലെത്തിയ യുവരാജാവ് അടുത്തു കണ്ട ഇഞ്ചപ്പടർപ്പിനിടയിൽ അഭയംതേടി. അവിടെ ഒരു വലിയ പ്ലാവ് നിന്നിരുന്നു. ശത്രുഹസ്തങ്ങളിലകപ്പെടാതിരിക്കാനുള്ള മാർഗങ്ങൾ ആലോചിച്ചുകൊണ്ടു നില്ക്കുമ്പോൾ അദ്ദേഹത്തിന്റെ മുൻപിൽ ഒരു ബാലൻ പ്രത്യക്ഷനായി എന്നും 'ഈ പ്ലാവിന്റെ പൊത്തിൽ കടന്നുകൊള്ളുക' എന്നു പറഞ്ഞിട്ട് ബാലൻ ഓടിമറഞ്ഞുവെന്നും ഐതിഹ്യമുണ്ട്. അദ്ദേഹം ആ പ്ലാവിന്റെ വലിയ പൊത്തിൽ കയറി ഒളിച്ചിരുന്നു. അദ്ദേഹത്തെ പിൻതുടർന്നുവന്നവർ അവിടെയെല്ലാം തിരഞ്ഞിട്ടും കാണാതെ നിരാശപ്പെട്ടു മടങ്ങി. ശത്രുക്കൾ വളരെ ദൂരെയായി എന്നു ബോധ്യമായപ്പോൾ യുവരാജാവ് അവിടെനിന്നിറങ്ങി രക്ഷപ്പെട്ടു. ഇതിന്റെ സ്മാരകമായി മാർത്താണ്ഡവർമ മഹാരാജാവ് 1757-ൽ ആ സ്ഥാനത്ത് ഒരു ക്ഷേത്രം പണിയിച്ച് ശ്രീകൃഷ്ണവിഗ്രഹം പ്രതിഷ്ഠിച്ചു. ക്ഷേത്രവളപ്പിനകത്തു വടക്കു പടിഞ്ഞാറെ കോണിലായി നില്ക്കുന്ന പ്ലാവിനെ അമ്മച്ചിപ്ലാവ് എന്നു പറഞ്ഞുപോരുന്നു. അമ്മച്ചിപ്ലാവിന് 1500-ൽപ്പരം വർഷങ്ങളുടെ പഴക്കമുണ്ടെന്നാണ് വിദഗ്ദ്ധാഭിപ്രായം.

## ഇപ്പോൾ
രണ്ടു ശിഖരങ്ങൾ മാത്രമേ ഇപ്പോൾ പ്ലാവിലുള്ളു. പ്ലാവിന് ഭംഗിയായി കല്തറകെട്ടി അതിന്മേൽ ഗണപതിയെയും പ്രതിഷ്ഠിച്ചിട്ടുണ്ട്. ചുറ്റമ്പലങ്ങളിലെ വിഗ്രഹങ്ങളെയെന്ന പോലെ ഭക്തജനങ്ങൾ ഇതിനെയും വന്ദിച്ചുവരുന്നു.
## ഇതും കാണുക
* അനിഴംതിരുനാൾ മാർത്താണ്ഡവർമ്മ

## അവലംബം

വർഗ്ഗം:കേരള പുരാവസ്തുവകുപ്പിന്റെ സംരക്ഷിത സ്മാരകങ്ങളുടെ പട്ടികയിലുള്ളവ
ഒസൈറിസ്

thumb|right|200px|ഈജിപ്ഷ്യൻ ദേവത ഒസൈറിസിന്റെ ചിത്രം
ഈജിപ്ഷ്യൻ പുരാണങ്ങളിലെ ഒരു പ്രധാന ദേവൻ. പാതാളലോകത്തിലെ ദേവൻ എന്ന നിലയിലും ഈ ദേവനെ  വർണിച്ചു കാണുന്നു. ഭൂമിയുടെയും ആകാശത്തിന്റെയും പുത്രനാണെന്ന ഒരു സങ്കല്പവും പ്രചാരത്തിലുണ്ട്. ഒസൈറിസ് ഐസിസ് ദേവതയുടെ ഭർത്താവായി ചിത്രീകരിക്കപ്പെട്ടിട്ടുണ്ട്. വിവേകത്തിന്റെയും നീതിയുടെയും വിളനിലമായ ഇദ്ദേഹം ഈജിപ്റ്റ് മുഴുവൻ ഭരിച്ചിരുന്നതായി വിശ്വസിക്കപ്പെടുന്നു. അജ്ഞാനികളും പ്രാകൃതരുമായ ജനങ്ങളെ സംസ്കാരസമ്പന്നരാക്കി അവർക്കിടയിൽ നല്ല നിയമങ്ങളും വ്യവസ്ഥകളും ഇദ്ദേഹം ഏർപ്പെടുത്തി. ഇദ്ദേഹത്തിന്റെ സദ്ഗുണങ്ങളും കൃത്യങ്ങളും സഹോദരനായ **സെത്ത്** (Seth) അസൂയാലുവായി; തന്ത്രപൂർ‌‌വം ജ്യേഷ്ഠനെ ഒരു പെട്ടിലാക്കി നൈൽ നദിയിൽ ഒഴുക്കിക്കൊന്നു. ദീർഘകാലാന്വേഷണഫലമായി ഒസൈറിസ്സിനെ ഐസിസ് കണ്ടെടുത്തു. പക്ഷേ അവളിൽനിന്ന് ഒസൈറിസ്സിന്റെ ശരീരം സെത്ത് പിടിച്ചുവാങ്ങി, പല കഷണങ്ങളാക്കി ഈജിപ്റ്റ് മുഴുവൻ വിതറി. ഒന്നൊഴിച്ചു ബാക്കിയെല്ലാ കഷണങ്ങളും ഐസിസ് ശേഖരിച്ച് വേണ്ട ബഹിമതികളോടുകൂടി പല സ്ഥലങ്ങളിലായി സംസ്കരിച്ചു. ആസ്ഥാനങ്ങളെല്ലാം പവിത്രമായി തീർന്നുവെന്നാണ് ഐതിഹ്യം.

## പാതാളത്തിലെ ഭരണാധിപൻ

ഒസൈറിസ്സിന്റെ ശരീരഭാഗങ്ങളെല്ലാം തന്റെ മന്ത്രശക്തിയാൽ ഒരുമിച്ചുചേർത്ത് ഐസിസ് ഒസൈറിസ്സിനെ ജീവിപ്പിച്ചുവെന്നും, പാതാളത്തിലെ ഭരണാധിപനായി ഒസൈറിസ് പിന്നീട് ജീവിച്ചുവെന്നുമുള്ള വേറൊരു ഐതിഹ്യവും പ്രചാരത്തിലുണ്ട്. ഒസൈറിസ്സിന്റെ പുത്രൻ ഹോറസ് തന്റെ പിതാവിന്റെ ഘാതകനായ സെത്തിനെ വധിച്ചു പകവീട്ടിയതായി പറയപ്പെടുന്നു.

## അപിസ് എന്ന കാള

അപിസ് എന്ന കാളയായി ഒസൈറിസ് ഭൂലോകത്തിൽ അവതരിച്ചതായി വിശ്വാസികൾ കരുതിവരുന്നു. ഇതിന്റെ ഫലമായി ഈ കാളയുടെ പേര് ഒസൈറിസ്--അപിസ് എന്നായിത്തീർന്നു.

## ഒസൈറിസ്സിന്റെ ദേവാലയം
thumb|200px|ഒസൈറിസിന്റെ കുടുംബം നടുവിൽ ഒസൈറിസ് ഇടത്ത് പുത്രൻ ഹോറസ് വലത്ത് ഭാര്യ ഐസിസ്
ഒസൈറിസ്സിനെകുറിച്ച് മറ്റൊരു ഐതിഹ്യവുമുണ്ട്. അദിയിൽ ഇദ്ദേഹം ബ്യൂസീറിസ്സിലെ മാത്രം ദേവനായിരുന്നു. ക്രമേണ ഒസൈറിസ്സിനെ ആരാധിക്കുന്ന സമ്പ്രദായം അബിഡോസിലും വ്യാപിച്ചു. നന്മ നൽകുന്നവനായും പ്രഭുക്കളുടെ പ്രഭുവായും ദേവതകളുടെ രാജാവായും ഇദ്ദേഹം പ്രകീർത്തിക്കപ്പെട്ടുവന്നു. ഒസൈറിസ്സിന്റെ ഒരു ദേവാലയം അബിഡോസ്സിലുണ്ട്. ഇതിൽ ഒസൈറിസ്സിന്റെ തല അടക്കം ചെയ്തിട്ടുള്ളതായി വിശ്വസിച്ചുവരുന്നു. ഇത് നല്ലൊരു തീർഥാടന കേന്ദ്രമായിത്തീർന്നു. ഈ പുണ്യഭൂമിയിൽ മൃതശരീരം അടക്കം ചെയ്യുന്നത് ശ്രേയസ്കരമാണെന്ന വിശ്വാസത്താൽ മരിച്ചവരെ ദൂരസ്ഥലങ്ങളിൽ നിന്നുപോലും ഇവിടെ കൊണ്ടുവരാറുണ്ട്. ഒസൈറിസ്സിനെ നന്മയുടെയും സഹോദരനായ സെത്തിനെ തിന്മയുടെയും പ്രതീകങ്ങളായി ഈജിപ്റ്റുകാർ കരുതുന്നു. സാധാരണയായി മനുഷ്യരൂപത്തിലാണ് ഒസൈറിസ്സിനെ പ്രതിനിധീകരിക്കാറുള്ളത്. കാളയുടെയോ മറ്റു മൃഗങ്ങളുടെയോ മുഖത്തോടുകൂടിയ മനുഷ്യന്റെ ആകൃതിയിലും ഒസൈറിസ് ചിത്രീകരിക്കപ്പെട്ടിട്ടുണ്ട്.

## അവലംബ

## പുറംകണ്ണികൾ

* http://www.touregypt.net/featurestories/dead.htm
* http://www.pantheon.org/articles/o/osiris.html 
* http://www.bing.com/images/search?q=Osiris&FORM=IGRE&qpvt=Osiris
* http://www.touregypt.net/OSIRIS.HTM
* http://www.marvunapp.com/Appendix/osiristhor.htm
* http://www.aldokkan.com/religion/osiris.htm

വർഗ്ഗം:ഈജിപ്ഷ്യൻ പുരാണകഥാപാത്രങ്ങൾ
വർഗ്ഗം:ഈജിപ്ഷ്യൻ ദൈവങ്ങൾ
അചിൻ വാണിക്

ആണവനിരായുധീകരണം, ആഗോളീകരണം, തെക്കേ ഏഷ്യൻ സാമൂഹ്യ-രാഷ്ട്രീയസാഹചര്യങ്ങൾ, ഇന്ത്യയിലെ സാമുദായികപ്രശങ്ങൾ എന്നീ വിഷയങ്ങളിൽ ശക്തവും ആധികാരികവുമായി എഴുതുകയും പ്രതികരിക്കുകയും ചെയ്യുന്ന  പത്രപ്രവർത്തകനും രാഷ്ട്രീയനിരീക്ഷകനും എഴുത്തുകാരനും ഡൽഹി യൂണിവേഴ്സിറ്റിയിലെ അദ്ധ്യാപകനുമാണ്‌ **അചിൻ വാണിക്**(Achin Vanaik).. 2004 മുതൽ ഡെൽഹി സർവ്വകലാശാലയിലെ മുഴുവൻ സമയ പ്രൊഫസറായി സേവനമനുഷ്ടിക്കുന്നു. 

## ജീവിതരേഖ
അചിൻ വാണിക് ബ്രിസ്റ്റോൾ സർവ്വകലാശാലയിൽനിന്നും 1970-ൽ സാമ്പത്തികശാസ്ത്രത്തിലും സ്റ്റാറ്റിസ്റ്റിക്സിലും ബിരുദമെടുത്തു. തുടർന്നു് പത്രമാദ്ധ്യമങ്ങളിൽ ഉദ്യോഗമാരംഭിച്ചു. 1978 മുതൽ 90 വരെ ദ ടൈംസ് ഓഫ് ഇന്ത്യയുടെ ബോംബെ ശാഖയിൽ സഹപത്രാധിപരായി ജോലിചെയ്ത് അചിൻ വാണിക്, ന്യൂഡൽഹിയിലെ നെഹ്‌റു സ്മാരക മ്യൂസിയത്തിന്റെയും ലൈബ്രറിയുടേയും കീഴിലെ കണ്ടം‌പററി സ്റ്റഡീസ് കേന്ദ്രത്തിൽ 1991 മുതൽ 1996 വരെ റിസർച്ച് ഫെലൊ ആയിരുന്നു.ജാമിഅ മില്ലിയ ഇസ്ലാമിയ സർ‌വകലാശാലയിൽ രണ്ടു പ്രാവശ്യം വിസിറ്റിംഗ് പ്രൊഫസറായും ജോലി ചെയ്തു. നിരവധി ദേശീയ അന്തർദേശീയ അക്കാഡമിക് ജേർണലുകളിൽ അദ്ദേഹത്തിന്റെ പ്രബന്ധങ്ങൾ പ്രസിദ്ധീകൃതമായിട്ടുണ്ട്. 

1960 കളിലും 1970 കളിലും ബ്രിട്ടണിൽ സാമ്രാജ്യത്ത-വംശീയ വിരുദ്ധ പ്രസ്ഥാനങ്ങളിൽ സജീവമായിരുന്നു അദ്ദേഹം. പിന്നീട് ബോംബെയിലേക്ക് തിരിച്ച അദ്ദേഹം അവിടെ ബോംബെ ജേർണലിസ്റ്റ് യൂണിയനിലും ജനാധിപത്യാവകാശ കമ്മിറ്റിയിലും സജീവമായി. 1991  ഡൽഹിയിലേക്ക് കൂടുമാറിയ അചിൻ, അവിടെ വർഗീയതെക്കെതിരിലും പൗരാവകാശ വിഷയങ്ങളിലും ശ്രദ്ധപതിപ്പിച്ചു. അണുവായുധ നിരായുധീകരണത്തിനുള്ള പ്രസ്ഥാനത്തിന്റെയും (MIND) കോയിലീഷൻ ഫോർ ന്യൂക്ലിയർ ഡിസാർമെമെന്റ് ആൻഡ് പീസിന്റേയും സ്ഥാപകാംഗമായിരുന്നു. 1993-94 ൽ ഇന്ത്യാഗവർമെന്റ് നിയമിച്ച ദേശീയ സാക്ഷരതാ മിഷന്റെ എക്സ്പെർട്ട് കമ്മിയിലും പ്രവർത്തിച്ചു.

## കൃതികൾ
### ഗ്രന്ഥങ്ങൾ
*സെല്ലിംഗ് യു.എസ് വാർസ്
*ഗ്ലോബലൈസേഷൻ ആൻഡ് സൗത്ത് ഏഷ്യ:മൽട്ടി ഡയമൻഷനൽ പെർസ്പെക്റ്റീവ്
*എ മാർക്സിസ്റ്റ് കോൺസപ്റ്റ് ഓഫ് സോഷ്യൽ ജസ്റ്റിസ്
* റിലീജിയൺ, റിലീജിയോസിറ്റി ആൻഡ് കമ്യൂണലിസം 
* ഇന്ത്യ ഇൻ എ ചേഞ്ചിംഗ് വേൾഡ്: പ്രോബ്ലംസ്, ലിമിറ്റ്സ് ആൻഡ് സക്സസ്സസ് ഓഫ് ഇറ്റ്സ് ഫോറിൻ പോളിസി
* ദി ഫ്യൂറീസ് ഓഫ് ഇന്ത്യൻ കമ്യൂണലിസം: റിലീജിയൺ, മോഡേണിറ്റി ആൻഡ് സെക്യുലറൈസേഷൻ
* ഗ്ലോബലൈസേഷൻ ആൻഡ് സൗത്ത് ഏഷ്യ: മൾട്ടിഡയമെൻഷണൽ പെർസ്പെക്റ്റീവ്സ്
* കോസസ് ബെല്ലി: കോമോ ലോസ് എസ്ടാടോസ് ഊണിഡോസ് വെൻഡെൻ ലാ ഗുവേറ
* ന്യൂ ന്യൂക്ക്സ്: ഇന്ത്യ, പാകിസ്താൻ ആൻഡ് ഗ്ലോബൽ ഡിസാംമെന്റ് (പ്രഫുൽ ബി‌ദ്‌വായിക്കൊപ്പം)
* കംപീറ്റിംഗ് നാഷണലിസം ഇൻ സൗത്ത് ഏഷ്യ: എസ്സേയ്സ് ഫോർ അസ്ഘർ അലി എഞ്ചിനീർ (പ്രഫുൽ ആർ. ബ്രാസിനൊപ്പം)
* അണ്ടർസ്റ്റാൻഡിംഗ് കണ്ടമ്പററി ഇന്ത്യ: ക്രിട്ടിക്കൽ പെർസ്പെക്റ്റീവ്സ് (രാജീവ് ഭാർഗവയ്ക്കൊപ്പം എഡിറ്റ് ചെയ്തു)
* പൊളിറ്റിക്കൽ സയൻസ്: ഒന്നാം വോളിയം: ദി ഇന്ത്യൻ സ്റ്റേറ്റ് (സമീർ കുമാർ ദാസിനൊപ്പം)
* പൊളിറ്റിക്കൽ സയൻസ്: രണ്ടാം വോളിയം: ഇന്ത്യൻ ഡെമോക്രസി (കെ.സി. സൂരിയ്ക്കൊപ്പം)
* പൊളിറ്റിക്കൽ സയൻസ്: മൂന്നാം വോളിയം: ഇന്ത്യൻ പൊളിറ്റിക്കൽ തോട്ട് (സൻജയ് പൽഷികാറിനൊപ്പം)

### പ്രബന്ധങ്ങൾ
വിദഗ്ദ്ധാവലോകനം നടക്കുന്ന ജേണലുകളിൽ പ്രസിദ്ധീകരിച്ചവ
* ദി ഹിമാലയൻ റിപ്പബ്ലിക്ക് (ദി ന്യൂ ലെഫ്റ്റ് റിവ്യൂ)
* സ്ട്രാറ്റജി ആഫ്റ്റർ ബുഷ് (ദി ന്യൂ ലെഫ്റ്റ് റിവ്യൂ)
* റെഡ് ഗ്രീൻ സാഫ്രോൺ
* അൺവൈലിംഗ് ദി സെൽഫ് ഇമേജ് ഓഫ് ദി ഇന്ത്യൻ ബോംബ് ലോബി (ഇക്കണോമിക് ആൻഡ് പൊളിറ്റിക്കൽ വീക്ക്‌ലി)
* മിത്ത്സ് ഓഫ് ദി പെർമിറ്റ് രാജ് (ന്യൂ ലെഫ്റ്റ് റിവ്യൂ)
* മൺസൂൺ റൈസിംഗ്സ് (ന്യൂ ലെഫ്റ്റ് റിവ്യൂ) 
* കംബാറ്റിംഗ് കമ്യൂണലിസം ഇൻ ഇന്ത്യ

## പുരസ്കാരങ്ങൾ
* ദി ഷോൺ മക്‌ബ്രൈഡ് ഇന്റർനാഷണൽ പീസ് പ്രൈസ്

## അവലംബം
പതിമൂന്ന് കണ്ണറപ്പാലം

കൊല്ലം ജില്ലയിലെ തെന്മലയ്ക്ക് സമീപമുള്ള കഴുതുരുട്ടിയിൽ സ്ഥിതി ചെയ്യുന്ന മനോഹരമായ ഒരു പാലമാണ് **പതിമൂന്ന് കണ്ണറപ്പാലം** (13 ആർച്ച് ബ്രിഡ്ജ് / 13 Arch Bridge). കൊല്ലം-ചെങ്കോട്ട മീറ്റർഗേജ് പാത ഇതിനു മുകളിലൂടെയാണ് കടന്നുപോകുന്നത്, താഴെയായി കൊല്ലം-തിരുമം‌ഗലം ദേശീയപാതയും (N.H 208) കടന്നു പോകുന്നു. വ്യാവസായിക നഗരങ്ങളായ കൊല്ലത്തിനേയും മദ്രാസിനേയും ബന്ധിപ്പിച്ചിട്ടുള്ള ഈ പാത നിറയെ തുരങ്കങ്ങളും പാലങ്ങളും മറ്റും നിറഞ്ഞതാണ്. ബ്രിട്ടീഷ് എഞ്ചിനീയറിങ്ങ് സാങ്കേതികവിദ്യയുടെ ഉത്തമ ഉദാഹരണങ്ങളാണ് പതിമൂന്ന് കണ്ണറപ്പാലവും പുനലൂർ തൂക്കുപാലവും.

## പ്രത്യേകത
കണ്ണറ പാലത്തിന് പതിമൂന്ന് കമാനങ്ങളുണ്ട്. ഇവ കൊളോണിയൻ കാലഘട്ടത്തിലെ നിർമ്മിതികളുടെ പ്രത്യേകതകളാണ്. 102 മീറ്റർ നീളവും 5 മീറ്റർ പൊക്കവുമുള്ള പതിമൂന്ന് കണ്ണറപ്പാലത്തിനു 100 വർഷം കഴിഞ്ഞിട്ടും പറയത്തക്ക ജീർണ്ണതകളൊന്നുമില്ല. ബ്രിട്ടീഷ് ഭരണകാലത്ത് സുർകി രീതിയിൽ പണികഴിപ്പിച്ചിട്ടുള്ള പാലത്തിന്റെ നിർമ്മാണത്തിന് സിമന്റ് ഉപയോഗിച്ചിട്ടില്ല എന്നതും ശ്രദ്ധേയമാണ്.

## ചിത്രം


Image:പതിമൂന്ന് കണ്ണറപ്പാലം.jpg|പതിമൂന്ന് കണ്ണറപ്പാലം



## അവലംബം
http://www.zonkerala.com/travel/pathimoonnu-kannara-bridge.htm

വർഗ്ഗം:കൊല്ലം ജില്ലയിലെ പാലങ്ങൾ
ദേശീയപാത 744 (ഇന്ത്യ)

**ദേശീയപാത 744 (പഴയ ദേശീയപാത 208)**, ദക്ഷിണേന്ത്യയിലെ ഒരു ദേശീയ പാതയാണ്‌. തമിഴ്നാട്ടിലെ തിരുമംഗലത്തെ കേരളത്തിലെ കൊല്ലവുമായി ബന്ധിപ്പിക്കുന്നു. ദേശീയ പാത 66-ൽ കൊല്ലത്തു നിന്നാരംഭിച്ച്  തിരുമംഗലത്ത് വച്ച് ദേശീയ പാത 44-ൽ ചേരുന്നു. 206 കിലോമീറ്റർ നീളമുള്ള ഈ പാതയ്ക്ക് തമിഴ്നാട്ടിൽ 125 കി.മി.യും കേരളത്തിൽ 81 കി.മി.യും ഉണ്ട്. 
## നഗരങ്ങൾ
ദേശീയപാത 208 കടന്നു പോകുന്ന പ്രധാന നഗരങ്ങൾ മാർഗ്ഗം അനുസരിച്ച്.

കൊല്ലം, കുണ്ടറ, കൊട്ടാരക്കര, പുനലൂർ, ഇടമൺ, തെന്മല, ആര്യങ്കാവ്, പുളിയറ, ചെങ്കോട്ട, തെങ്കാശി, കടയനല്ലൂർ, പുളിയൻഗുഡി, വാസുദേവനല്ലൂർ, സിവഗിരി, രാജപാളയം, ശ്രീവില്ലിപുതൂർ, റ്റി. കല്ലുപ്പത്തി, തിരുമംഗലം.

## ചിത്രങ്ങൾ

Image:പതിമൂന്ന് കണ്ണറപ്പാലം.jpg|ദേശീയപാത 744ന്റെ ദൃശ്യം വശത്ത് കാണുന്ന പാലം പതിമൂന്ന് കണ്ണറപ്പാലമാണ്‌
Image:A_sign_board_in_NH_208.jpg|ദേശീയപാത 744ന്റെ വശത്ത് കാണുന്ന ചൂണ്ടുപലക

## അവലംബം


വർഗ്ഗം:കേരളത്തിലെ ദേശീയപാതകൾ
വർഗ്ഗം:ഇന്ത്യയിലെ ദേശീയപാതകൾ
പ്രജ (ചലച്ചിത്രം)

ജോഷിയുടെ സംവിധാനത്തിൽ മോഹൻലാൽ, ബിജു മേനോൻ, മനോജ്‌ കെ. ജയൻ, ഐശ്വര്യ എന്നിവർ പ്രധാനവേഷങ്ങളിൽ അഭിനയിച്ച് 2001-ൽ പുറത്തിറങ്ങിയ ഒരു മലയാളചലച്ചിത്രമാണ് ***പ്രജ***. മുഖ്യധാരയുടെ ബാനറിൽ കെ. മോഹനൻ നിർമ്മിച്ച ഈ ചിത്രം സ്വർഗ്ഗചിത്ര ആണ് വിതരണം ചെയ്തത്. കഥ, തിരക്കഥ, സംഭാഷണം എന്നിവ നിർവ്വഹിച്ചത് രഞ്ജി പണിക്കർ ആണ്.

## അഭിനേതാക്കൾ
* മോഹൻലാൽ... സക്കീർ അലി ഹുസൈൻ
* ഐശ്വര്യ... എ.എസ്.പി മായ മേരി കുര്യൻ 
* ബിജു മേനോൻ... അർജ്ജുൻ 
* മനോജ്‌ കെ. ജയൻ... എസ്.പി.ഡേവിഡ് എബ്രഹാം 
* കൊച്ചിൻ ഹനീഫ... ഹമീദ് മേത്തർ പ്ലാവുലക്കണ്ടി/മലയാളീസ് 
* ബാബു നമ്പൂതിരി... രാമവർമ്മ തിരുമൽപ്പാട് 
* എൻ.എഫ്. വർഗ്ഗീസ്... ആഭ്യന്തരമന്ത്രി ളാഹയിൽ വക്കച്ചൻ
* വിജയരാഘവൻ... ദേവദേവൻ നമ്പ്യാർ 
* ഷമ്മി തിലകൻ... ബലരാമൻ

## സംഗീതം
ഗിരീഷ് പുത്തഞ്ചേരി, എം.ഡി. രാജേന്ദ്രൻ, എം.പി. മുരളീധരൻ എന്നിവർ എഴുതിയ ഗാനങ്ങൾക്ക് സംഗീതം പകർന്നത് എം.ജി. രാധാകൃഷ്ണൻ ആണ്. പശ്ചാത്തലസംഗീതം ഒരുക്കിയിരിക്കുന്നത് രാജാമണി. ഗാനങ്ങൾ സത്യം ഓഡിയോസ് വിപണനം ചെയ്തിരിക്കുന്നു. 
; ഗാനങ്ങൾ
# യെ സിന്ദഗി – എം.ജി. ശ്രീകുമാർ, സുജാത മോഹൻ
# ചന്ദനമണി – എം.ജി. ശ്രീകുമാർ
# അല്ലികളിൽ അഴകലയോ – എം.ജി. ശ്രീകുമാർ
# അകലെയാണെങ്കിലും – എം.ജി. ശ്രീകുമാർ
# രാഗ തെന്നലേ – പി. ജയചന്ദ്രൻ
# ആജ – മോഹൻലാൽ, വസുന്ധര ദാസ്
# അല്ലികളിൽ – എം.ജി. ശ്രീകുമാർ, സുജാത മോഹൻ
# യെ സിന്ദഗീ – സുജാത മോഹൻ

## അണിയറ പ്രവർത്തകർ
* ഛായാഗ്രഹണം: സഞ്ജീവ് ശങ്കർ
* ചിത്രസം‌യോജനം: കെ. ശങ്കുണ്ണി, പി.സി. മോഹനൻ
* കല: ബോബൻ
* ചമയം: പാണ്ഡ്യൻ, സലീം
* വസ്ത്രാലങ്കാരം: പളനി, മുരളി
* നൃത്തം: രാജു സുന്ദരം, പ്രസന്നൻ
* സംഘട്ടനം: എ.ആർ. പാഷ, വിക്രം ധർമ്മ, ഹരീഷ് ഷെട്ടി
* ലാബ്: പ്രസാദ് കളർ ലാബ്
* നിശ്ചല ഛായാഗ്രഹണം: രാജേഷ്
* ശബ്ദലേഖനം: ആർ. രമേഷ്
* വാർത്താപ്രചരണം: വാഴൂർ ജോസ്
* നിർമ്മാണ നിർവ്വഹണം: സേതു അടൂർ
* റീ റെക്കോർഡിങ്ങ്: ലക്ഷ്മി നാരായണൻ
* ലെയ്‌സൻ: കെ. മനോഹരൻ

## പുറത്തേക്കുള്ള കണ്ണികൾ

* 
* ''പ്രജ''  – മലയാളസംഗീതം.ഇൻഫോ

വർഗ്ഗം:2001-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:ജോഷി സം‌വിധാനം ചെയ്ത ചലച്ചിത്രങ്ങൾ
വർഗ്ഗം:ജോജു ജോർജ് അഭിനയിച്ച ചലച്ചിത്രങ്ങൾ
വർഗ്ഗം:പി.സി മോഹനൻ ചിത്രസംയോജനം ചെയ്ത ചലച്ചിത്രങ്ങൾ
ബ്ലെൻഡർ

ത്രിമാന ഗ്രാഫിക്സ് കൈകാര്യം ചെയ്യാൻ ഉപയോഗിക്കുന്ന ഒരു സോഫ്റ്റ്‌വെയർ ആണ് **ബ്ലെൻഡർ**(Blender). മോഡലിംഗ്, യു.വി മാപ്പിംഗ്, സിമുലേഷനുകൾ, റെൻഡറിംഗ്, എഡിറ്റിംഗ് തുടങ്ങിയ ആവശ്യങ്ങൾക്കായി ഈ സോഫ്റ്റ്‌വെയർ ഉപയോഗിക്കുന്നു.
ജി.പി.എൽ അനുമതി പത്രത്തോടെ സ്വതന്ത്രസോഫ്റ്റ്‌വെയറായി പുറത്തിറങ്ങിയിരിക്കുന്ന ഇത് ഗ്നു/ലിനക്സ് , വിൻഡോസ്, മാക് ഒ.എസ് തുടങ്ങിയ ഓപ്പറേറ്റിംഗ് സിസ്റ്റങ്ങളിൽ പ്രവർത്തിക്കാൻ ശേഷിയുള്ളതാണ്.

## ചരിത്രം
ഡച്ച് ആനിമേഷൻ സ്റ്റൂഡിയോ ആയ നിയോജിയോ, നാൻ എന്നിവരുടെ ആവശ്യങ്ങൾക്കായാണ് ബ്ലെൻഡർ ആദ്യമായി നിർമ്മിച്ചത്(1989ൽ). യെല്ലോ പുറത്തിറക്കിയ ബേബി എന്ന ആൽബത്തിൽ നിന്നുമാണ് ബ്ലെൻഡർ എന്ന പേര് സ്വീകരിച്ചത് എന്നാണ് പറയപ്പെടുന്നത്.ആദ്യ കാലത്ത് ഷെയർവെയർ ആയി പുറത്തിറങ്ങിയിരുന്ന ഈ സോഫ്റ്റ് വെയർ 2002ൽ 100,670$ യു എസ് ഡോളറിന് റൂസെൻണ്ടാളിന്റെ (Roosendaal) നേതൃത്ത്വത്തിലുള്ള ബ്ലെൻഡർ ഫൗണ്ടേഷൻ വാങ്ങുകയായിരുന്നു.പിന്നീട് പൊതുജനങ്ങളിൽ നിന്ന് സംഭാവനകൾ സ്വീകരിച്ച് തുടങ്ങിയ സംരംഭം സെപ്റ്റബർ  7, 2002 ന് സോഴ്സ് കോഡ് പൊതുജനത്തിന് പ്രാപ്യമാകുന്ന രീതിയിൽ GPL ആയി പുറത്തിറക്കി. ഇന്ന് ബ്ലെൻഡർ ഫൌണ്ടേഷനാണ് ഇതിന്റെ വികസനം ചെയ്തുകൊണ്ടിരിക്കുന്നത്. 

## മാധ്യമരംഗത്തെ ഉപയോഗം

എലിഫന്റ്സ് ഡ്രീം, ബിഗ് ബക്ക് ബണ്ണി, സിന്റൽ, ടിയേഴ്സ് ഓഫ് സ്റ്റീൽ എന്നീ സ്വതന്ത്രസിനിമകൾ ബ്ലെൻഡറിൽ നിർമ്മിച്ചതാണ്. യോ ഫ്രാങ്കി (Yo Frankie!) എന്ന പേരിൽ ഒരു ഗയിമും ബ്ലെൻഡറിന്റെ സഹായത്തോടെ നിർമ്മിക്കുന്നു. പ്ലുമിഫെറോസ് എന്ന പേരിൽ ഒരു കച്ചവട സിനിമ പൂർണ്ണമായും ബ്ലെൻഡർ ഉപയോഗിച്ച് നിർമ്മിക്കുന്നുണ്ട്.

## പുറത്തേക്കുള്ള കണ്ണികൾ
* http://www.blender.org/
* http://blenderartists.org/cms/ 
* http://www.blenderguru.com/
* http://www.tutorialsforblender3d.com/ 
* http://www.chambaproject.in/ 

## അവലംബം


വർഗ്ഗം:സ്വതന്ത്ര ഗ്രാഫിക്സ് സോഫ്റ്റ്‌വെയറുകൾ